Guru Pemangkin Generasi MADANI

Ayer Keroh – Bersempena dengan Sambutan Hari Guru Peringkat Kebangsaan Kali ke-52 pada tahun ini, Kementerian Pendidikan Malaysia (KPM) dengan kerjasama Dewan Bahasa dan Pustaka (DBP) telah menganjurkan sebuah forum pendidikan yang bertajuk “Guru Insani, Pemangkin Generasi MADANI“ bertempat di Dewan A, MITC Melaka, pada pagi ini.

Forum pendidikan tersebut menampilkan barisan ahli panel yang berpengalaman dalam bidang pendidikan, iaitu mantan Pengarah Bahagian Pengurusan Sekolah Harian, KPM, YH Dato’ Haji Mazlan Mohamad; Ketua Kajian dan Inovasi, Kolej Vokasional Keningau, Sabah, Dr. Mohd Sirhajwan Idek dan Pegawai Pendidikan Daerah Baram, Sarawak, Encik Matthew Laing Ngan, selain turut menampilkan Munsyi Dewan yang juga merupakan Pegawai Pembimbing Pakar Peningkatan Sekolah (SISC+), PPD Petaling Utama, Selangor, Encik Alex Leong Jun Wei.

Mengupas tentang tema sambutan hari guru pada tahun ini, YH Dato’ Haji Mazlan Mohamad berkata bahawa masyarakat umum harus mengetahui dan tidak berasa keliru tentang tema yang diketengahkan pada setiap tahun. Hal ini demikian kerana KPM tidak mengubah dasar dan matlamatnya, namun KPM sentiasa membugar falsafah pendidikan negara.

Kita harus melihat tentang peranan guru dalam usaha memahami hasrat dan aspirasi negara dalam melahirkan masyarakat Madani. Hal ini seiring dengan peranan sektor pendidikan yang berkait rapat dengan perubahan yang berlaku dalam negara, iaitu melahirkan masyarakat Madani yang akan menganggotai masyarakat yang beradab, selain maju dalam pemikiran.

Dalam latihan perguruan, setiap guru sudah diketengahkan dengan amalan nilai profesional keguruan yang dapat membantu guru untuk memahami setiap pengetahuan dan kemahiran yang diperlukan. Namun sebagai guru insani, kita harus mengembangkan aspek kecerdasan emosi dalam kalangan guru bagi menangani isu pendidikan yang berlaku pada masa ini.

“Sebagai pendidik, guru harus bijak menguruskan emosi mereka dengan baik dan memahami kehendak masyarakat. Oleh itu, aspirasi KPM untuk melahirkan guru insani dapat direalisasikan yang bukan sahaja memahami emosi murid, bahkan turut memahami emosi masyarakat,” ujar beliau.

Pada masa yang sama, peranan guru bukan sahaja hanya tertumpu dalam bilik darjah sahaja, bahkan guru turut diperlukan dalam masyarakat seperti isu ekonomi, alam sekitar dan sosial. Menurut Dr. Mohd Sirhajwan Idek, selain peranan guru dalam komuniti setempat, guru juga harus peka dengan isu masyarakat di seluruh dunia seperti di Nigeria dan Somalia.

“Pelibatan guru sebagai warganegara global (global citizen) adalah dapat melahirkan guru yang bertanggungjawab menyelesaikan isu yang dialami oleh masyarakat. Pendekatan tersebut penting bagi melahirkan murid bersedia dengan dunia sebenar,” ulas beliau.

Sebagai guru Bahasa Inggeris dan juga Ketua Kajian dan Inovasi, saya menjadikan kemudahan teknologi seperti Google Meet untuk menjemput guru dari luar negara seperti Jerman, Nigeria dan Jepun bagi memberikan pendedahan dunia luar kepada guru dan murid. Usaha tersebut secara tidak langsung dapat membantu guru dan murid memahami tentang isu yang berlaku di luar negara.

Selain memperlihatkan usaha KPM dalam melahirkan guru insani dan inovatif, aspek kebajikan guru juga harus diutamakan. Hal tersebut turut dikongsikan oleh Pegawai Pendidikan Daerah Baram, Sarawak, Encik Matthew Laing Ngan tentang situasi pendidikan di daerah beliau yang dikatakan sebagai sebuah daerah yang rencam.

Menurut Encik Matthew Laing Ngan, perubahan sikap yang berlaku dalam kalangan warga pendidik mahupun murid harus diterjemahkan. Oleh itu, sebagai usaha untuk mentransformasikan daerah yang sangat rencam seperti Baram, perubahan sikap harus dilakukan bagi memberikan keselesaan kepada guru agar dapat mengurangkan kerisauan dan tekanan dalam kalangan guru, terutamanya guru baharu.

Berdasarkan aspek yang diketengahkan oleh barisan ahli panel dalam forum pada pagi ini, maka aspirasi KPM untuk menjadikan guru insani yang mampu melahirkan masyarakat Madani dapat direalisasikan.

Turut hadir dalam “Forum Pendidikan: Guru Insani, Pemangkin Generasi MADANI“ ialah Ketua Pengarah Kementerian Pendidikan Malaysia, YBhg. Dato’ Hj. Pkharuddin Haji Ghazali, warga KPM, guru dan murid.

Sambutan Hari Guru Peringkat Kebangsaan Kali ke-52 yang bermula pada hari ini hingga 16 Mei turut menyediakan pelbagai program pendidikan yang menarik buat warga pendidik sebagai usaha menghargai jasa dan pengorbanan mereka.


Sebanyak 44 Peserta Menyertai Kejohanan Golf OROKU 2023

Untuk mendapatkan maklumat terkini, ikuti kami melalui Telegram

Pengarah Syarikat OROKU Tech Solutions Sdn. Bhd, Datuk Jamil Baharom berkata, “Usaha dilakukan ini bagi menarik minat anak muda untuk menyertai sukan golf, selain mengeratkan hubungan dan menerapkan semangat kesukanan dalam kalangan staf syarikat dan pelanggan.“

Selain menampilkan pemain muda, seorang warga emas, Mohd Jaferi Mohd Sani (60 tahun) berkata, “Selagi berdaya, dia akan bermain golf dengan  bersemangat untuk mendapat beberapa hadiah menarik yang disediakan oleh pihak penganjur OROKU.“


DBP Ingatkan Pengguna Korpus DBP untuk Serahkan Salinan Penyelidikan yang Diterbitkan

BANGI – Dewan Bahasa dan Pustaka (DBP) menerusi Ketua Bahagian Peristilahan dan Leksikologi, Encik Fadzli Tajuid mengingatkan pengguna Korpus DBP supaya menyerahkan salinan penyelidikan yang menggunakan data korpus tersebut kepada DBP dengan kadar segera. Peringatan itu diberikan pada Sesi Korpus DBP yang diadakan bersempena dengan Simposium Penyelidikan Korpus Malaysia (SPKM) 2022 pada 29 September 2022 di Hotel Bangi-Resort. Sebanyak empat pihak terlibat dalam penganjuran simposium ini, iaitu DBP, Universiti Kebangsaan Malaysia dan Malaysian Corpus Research Network, serta Gale Cangage.

Pada sesi tersebut, Encik Fadzli Tajuid menceritakan hal yang berkaitan dengan Korpus DBP. Hal tersebut meliputi asal usul, jumlah pengguna, jumlah data dan fungsi Korpus DBP. Cabaran yang dilalui ketika membina Korpus DBP turut dikongsi untuk menunjukkan bahawa usaha pembinaannya bukanlah suatu tugas mudah yang dapat disiapkan dalam tempoh yang singkat.

Menurut Encik Fadzli Tajuid, tujuan asal pembinaan Korpus DBP adalah untuk tujuan perkamusan, iaitu menerbitkan kamus. Walaupun Kamus Dewan Edisi Keempat tidak menggunakan sepenuhnya Korpus DBP, penggunaan ayat contoh masih memanfaatkan data korpus malah penyusunan makna bagi entri yang mempunyai pelbagai makna juga dilakukan berdasarkan Korpus DBP. Terkini, penerbitan Kamus Dewan Perdana yang diterbitkan oleh DBP turut memanfaatkan data raya Korpus DBP yang berjumlah 128 juta kata.

Ketika menjawab soalan peserta SPKM 2022 yang bertanyakan kemungkinan DBP untuk berkongsi keseluruhan data Korpus DBP, Encik Fadzli Tajuid menegaskan bahawa terdapat kekangan yang menghalang DBP daripada berbuat demikian. Perkongsian data terpaksa dihadkan kepada baris konkordans, ayat dan perenggan sahaja kerana DBP terikat dengan hak cipta yang dimiliki oleh pemilik karya yang karyanya dimasukkan ke dalam Korpus DBP. Aspek hak cipta ini perlu diberi perhatian yang serius bagi mengelakkan implikasi undang-undang yang boleh diambil terhadap DBP oleh pemilik karya.

Pada sesi yang sama ini, Encik Dinie Asyraf Rodzi, pegawai dari Bahagian Peristilahan dan Leksikologi, menerangkan tatacara penggunaan Korpus DBP kepada peserta SPKM 2022. Fitur yang terdapat dalam Korpus DBP yang boleh dimanfaatkan oleh pengguna turut diterangkan. Sebagai contohnya, fitur yang dapat digunakan untuk mencari kolokasi.

Perkongsian ringkas tentang Korpus DBP ini diharapkan mampu memberikan pencerahan terbaik kepada semua peserta SPKM 2022 yang hadir. Walaupun majoriti peserta terdiri daripada sarjana yang telah biasa menggunakan korpus, terutamanya korpus yang dibina sendiri menerusi perisian yang boleh didapatkan secara percuma atau berbayar, perkhidmatan Korpus DBP semestinya kekal sebagai satu pilihan terbaik kepada sarjana korpus dalam menyingkatkan tempoh penyelidikan ketika melaksanakan kajian masing-masing. Hal ini terbukti apabila pengguna berdaftar Korpus DBP terkini berjumlah sebanyak 8750 pengguna hingga 28 September 2022.


Menggalas Amanah demi Kelangsungan Bangsa Berteraskan Prinsip Malaysia MADANI

Majlis Pelancaran Karya Agung Sayr al-Salikin dan Hikayat Iskandar Zulkarnain telah disempurnakan oleh Perdana Menteri Malaysia ke-10, YAB Dato’ Seri Anwar Ibrahim di Balai Budaya Tun Syed Nasir, Dewan Bahasa dan Pustaka (DBP) pada 17 April 2023. Menerusi ucapan perasmian bersempena dengan majlis tersebut, YAB Dato’ Seri Anwar Ibrahim menyampaikan beberapa amanat tentang usaha memperkasakan budaya ilmu, seperti bahasa, kesusasteraan dan kebudayaan selaras dengan prinsip Malaysia MADANI yang diumumkan sejurus selepas mengetuai tampuk kepimpinan negara.

Yang berikut merupakan inti pati ucapan Perdana Menteri Malaysia ke-10, YAB Dato’ Seri Anwar Ibrahim semasa majlis pelancaran karya agung tersebut.

1.     YB Fadhlina Sidek, Menteri Pendidikan Malaysia, YBhg. Tan Sri Dato’ Sri Hamad Kama Piah Che Othman, Pengerusi Lembaga Pemegang Amanah Yayasan Karyawan, YB Senator Datuk Seri Awang Sariyan, Pengerusi Lembaga Pengelola DBP, YBhg. Dr. Hazami Jahari, Ketua Pengarah DBP, YBhg. Datuk Zainal Abidin Datuk Wira Haji Borhan, Ketua Eksekutif Yayasan Karyawan, sasterawan-sasterawan negara (SN), YBhg. Datuk Seri A. Samad Said, YBhg. Profesor Emeritus Dr. Muhammad Haji Salleh, YBhg. Profesor Emeritus Datuk Dr. Nik Safiah Haji Abdul Karim, YBhg. Tan Sri Syed Danial Syed Ahmad, Penyimpan Mohor Besar Raja- Raja, Ahli Jawantankuasa Tetap Bahasa Melayu (JKTBM) serta pejuang-pejuang bahasa dan sastera.

2.     Saya berterima kasih apabila mendengar ucapan rakan-rakan sebentar tadi, terutamanya YB Senator Datuk Seri Dr. Awang Sariyan yang sudah tentu menggunakan peluang untuk terus memperkasakan bahasa, sastera dan budaya.

3.      Kita terutamanya yang berpendidikan Barat, benar-benar mengenali tentang karya agung atau Great Books. Sebenarnya karya agung itu ialah warisan Barat yang disunting oleh Profesor Ulung Chicago Mortimer J. Yang menariknya, dalam kupasan Adler adalah mengenai “Kelemahan besar dalam tamadun Barat kini berlaku kerana terputusnya tradisi ilmu Barat daripada sejarah khazanah warisan Barat itu sendiri”. Dalam kesempatan ini, saya menekankan bahawa jika beliau menganggap diri itu sebagai cendekiawan Barat, sudah biasa dan serasi dengan pemikiran banyak tokoh yang terangkum dalam budaya ilmu Barat yang disebut dalam karya agung. Kemudian, Harold Bloom seorang Sarjana Kanan menulis tentang The Western Canon yang merumuskan semua karya yang dianggap sebagai karya utama di Barat. Beliau menyebut bahawa antara lain paksi daripada seluruh kekuatan budaya ilmu Barat itu (The Western Canon) ialah karya- karya William Shakespeare. Bab itu, saya setuju. Akan tetapi, ada nota kaki penting yang disebut, yang saya nukilkan dan masukkan dalam Gelombang Kebangkitan Asia (The Asian Renaissance), manakala Harold Bloom menyebut kelemahan dalam budaya ilmu Barat kerana meminggirkan tradisi Islam, dan kefahaman al-Quran. Dia menyebut bahawa, “Kegagalan menguasai al-Quran menyebabkan kelemahan ketara dalam kalangan pemikir Barat”.

4.      Semasa saya muda, saya terlibat dan diundang bersama-sama sarjana besar. Pada ketika itu, saya hanya sebagai pelajar. Semasa menjadi Presiden ABIM (Angkatan Belia Islam Malaysia), saya hadir atas inisiatif Profesor A. K. Brohi yang disokong oleh Presiden Pakistan, Zia ul Haq pada ketika itu, dan beberapa perjumpaan pemimpin Islam yang turut dihadiri oleh Profesor Ismail al-Faruqi, Dr. Khurshid Ahmad dan beberapa orang sarjana, Amirullah Siddiqi dan beberapa sarjana besar dalam dunia Islam. Maka, saya pada masa itu terpanggil sama untuk menyertainya dan menghadiri mesyuarat itu berulang kali hingga pada tahun 1982 dan tahun 1983, iaitu semasa saya sudah menjadi Menteri Kebudayaan, Belia dan Sukan. Oleh itu, apabila saya pulang, saya menyatakan bahawa terdapat kelompangan vakum yang nyata dalam dunia Melayu. Anak- anak Melayu, graduan Melayu, siswazah dan cendekiawan tidak diperkenalkan dan dibentangkan dengan  khazanah dan budaya bangsa mereka sendiri. Oleh sebab itulah, saya mula menggagas Yayasan Karyawan. Walaupun pada peringkat itu sangat lemah kerana tiada sokongan langsung daripada pemerintah, tetapi saudara lihat perkembangan dari semasa ke semasa selepas itu, kita merasakan perlu untuk ditingkatkan. Maka itu, semasa menjadi Menteri Kewangan, saya tambah peruntukan supaya Yayasan Karyawan ini lebih berfungsi.

5.      Selain DBP, Yayasan Karyawan ini tugas khususnya adalah untuk meningkatkan usaha, memperkenalkan kepada khalayak tentang karya-karya besar Melayu, walaupun pada ketika itu, saya memfokuskan usaha untuk melahirkan karya-karya agung Melayu yang bertaraf dunia. Namun begitu, kita mula dengan pemerkasaan budaya dengan memantapkan tradisi akliah dan juga tradisi ilmu. Itulah sejarahnya Yayasan Karyawan ini dan saya rasa walaupun ada sejarah yang disebutkan oleh Tan Sri Hamad Kama, tetapi yang paling berjasa dalam penubuhannya tentulah Allahyarham Dato’ Hasan Ahmad, mantan Ketua Pengarah DBP. Tatkala beliau ditugaskan sebagai Ketua Pengarah, beliau ada berhubung langsung dengan saya di Kementerian Kewangan untuk meminta beberapa sarjana besar termasuklah SN Profesor Emeritus Dr. Muhammad Haji Salleh dalam soal penerbitan karya Hang Tuah, walaupun saya tidak setuju sepenuhnya dengan kata pengantarnya. Namun begitu, hal tersebut menjadi suatu tradisi yang sangat diperlukan bagi negara. Dalam budaya Cina, The Romance of Three Kingdoms, Lao Tzu, karya-karya LunYun, Konfusius, itu dijadikan karya- karya besar walaupun pada masa itu ada usaha dalam “Cultural Revolution” untuk memadamkannya, tetapi tetap kembali bersemarak. Sebagai contoh, karya Journey to the West, yang begitu terkenal dalam kalangan sarjana atau intelektual China.

6.      Dalam ucapan yang disebutkan, terdapat beberapa kisah dari The Romance of Three Kingdoms atau Journey to the West atau karya LunYun, Konfusius itu, khalayak umumnya mengetahui. Namun begitu, dalam soal kebangkitan Melayu atau ketuanan Melayu, dari segi pengisiannya kelihatan hambar. Tokoh-tokoh besar, pejuang-pejuang Melayu hampir tidak pernah membaca Sejarah Melayu ataupun Hikayat Hang Tuah, apalagi Sairus Salikin, Tajus Salatin atau Tuhfat al-Nafis hampir tidak dikenali. Oleh hal yang demikian, saya beri tugas besar untuk membangkitkan, membangunkan, memperkasakan bangsa yang harus berteraskan kekuatan bahasa, budaya dengan memunggah semula, menggali dan menghebahkan khazanah bangsa sendiri. Dalam hal ini, sudah tentu kita menilainya secara kritis.

7.      Dalam Gagasan Malaysia MADANI, saya juga melontarkan idea yang sama. Satu kesinambungan daripada pandangan saya, “Nahdah Asia” ataupun “Gelombang Kebangkitan Asia”, iaitu tonggak kekuatan, keutuhan ekonomi itu tidak boleh dipertikaikan sama sekali. Sumbangan atau dana yang boleh diserahkan kepada Yayasan Karyawan atau DBP, Institut Terjemahan & Buku Malaysia itu kerana adanya keupayaan ekonomi, tetapi kekuatan ekonomi itu tidak akan menjamin kekuatan bangsa, negara dan tamadun tanpa usaha untuk memperkasakan bahasa, budaya dan keupayaan untuk menggali khazanah. Oleh sebab itu, dalam agenda MADANI ini, soal nilai itu penting. Kita mengupas semula maksud kemapanan itu berbeza daripada kelestarian (sustainability) dalam konteks yang sama. Dalam mengupas tentang inovasi, daya cipta yang tidak terikat kepada pendigitalan, tetapi sekali lagi memintas isu nilai dan akhlak. Soal ihsan, soal kemanusiaan, soal karamah insaniah itu lebih jelas dan mampu menjawab pandangan yang terlalu cetek untuk mempertahankan kepentingan kaum sehingga menenggelamkan soal nilai dan kemanusiaan kerana budaya bangsa, dan saya lihat Sairus Salikin itu kupasan tasawuf, berhujah mengenai bahaya kekeliruan pentaasub yang berpegang kukuh kepada pandangan. Walaupun dalam kalangan ahli Sufi, masih ada kelompok yang mempertahankan wahdatul-wujud dengan alasan mereka daripada karya-karya besar Ibnu Arabi dan Hamzah Fansuri yang kemudiannya diperkenalkan oleh Profesor Dr. Syed Mohamad Naquib al-Atas. Akan tetapi, perbahasan tentang wahdatul wujud, wahdatul syuhud dan bahaya pentafsiran yang agak ekstrem itu terus hidup dan segar dalam dunia Melayu yang secara sendirinya meletakkan fahaman yang lebih universal dan para ulama besar pada ketika itu hidup bukan sahaja berakar pada bumi Melayu, namun serasi dengan pemikiran ulama Islam antarabangsa.

8.      Maka itu, kekuatan Abdul Samad Palembangi, seperti mana karya- karya besar yang lain ataupun terjemahan Aqaid An-Nasafi yang lebih awal dikupas. Sudah lama kita tidak berbicara tentang Abdul Samad Palembangi Maka itu, kita perlu fahami budaya kita. Baru-baru ini saya telah menulis, kebetulan dalam bahasa Inggeris tentang karya Daud Abdullah al-Fatani. Syeikh Daud Abdullah al- Fatani (1617), beliau menulis tentang Munyatul Musolli dan saya beberapa bulan ketika itu, yakni dalam ucapan saya, saya menghebahkannya kerana hampir semua pondok, pesantren di Tanah Melayu, Patani, Indonesia menjadikan karya tersebut sebagai bahan dan buku teks tentang solat wajib dan semua solat sunat.

9.      Namun begitu, yang menarik bagi saya, dalam kupasan Syeikh Daud Abdullah al-Fatani ini, iaitu bab terakhir Tatmim al-Faidah, maknanya penamat yang sangat berfaedah. Apakah maksudnya? Beliau berbicara tentang soal tatanegara, tata kelola dan keadilan. Keadilan bagi umat Islam dan keadilan bagi umat manusia. Misalnya, tentang seorang Yahudi yang menemui Khalifah Makmum, merayu kerana haknya dirampas dan Khalifah Makmum yang begitu sibuk tidak sempat melayaninya. Ketika itu, dia berkata, “Tanah saya dirampas, ya Amirul Mukminin!” Akan tetapi, baginda sibuk akan soal yang lain dan tidak mendengarnya. Kali kedua, baginda tidak juga mendengarnya dan kali ketiga, katanya, “Ya Amirul Mukminin, dalam kitab Taurat, saya menekankan hal ini!” dan barulah tersentuh perasaan Khalifah Makmum sehingga memberikan jaminan terhadap hak orang Yahudi yang memohon pertimbangan beliau dalam hal tersebut. Dalam hal ini, perkara yang ingin saya sebutkan ialah kekuatan ilmuwan silam yang kadangkala diremehkan oleh sarjana tempatan tanpa usaha, memahami dan menghadamkan karya-karya besar.

10.      Kitab Munyatul Musolli ialah kitab tentang fadilat solat. Tidakkah aneh kitab mengenai solat dan serba jenis solat sunat ditamatkan dengan kupasan penting tentang tata kelola, selain pimpinan yang harus adil, harus menolak kezaliman yang ditulis oleh al-Fatani walaupun seperti juga Abdul Samad tatkala berada di Timur Tengah? Oleh sebab itu, dalam majalah Critical Muslim,  saya tulis judulnya ialah Justice for a Praying Person maknanya seseorang yang sedang solat, tetapi baginya kaitan solat itu dengan soal keadilan dan soal tatanegara sangat penting. Walaupun tidak semestinya diamalkan begitu, tetapi itulah kekuatan para alim dan ilmuwan Islam yang patut kita hadam semula atau telaah supaya dapat menyampaikan mesej kepada masyarakat dan rakyat tempatan.

11.      Dalam menyempurnakan tugas kita sekarang, saya telah meminta rakan- rakan yang ada dan jemaah menteri keseluruhannya supaya melihat konsep MADANI ini sebagai satu konsep untuk mengangkat martabat dan harakat bangsa dan negara. Tentunya hal ini mengutamakan tonggak ekonomi, namun perlulah berbeza daripada ekonomi yang terlalu asyik dengan pertumbuhan angka dan data. Kita fokuskan ekonomi manusiawi. Jangan kita berbicara tentang soal pertumbuhan sampai mengetepikan soal nasib manusia yang melarat. Rakan-rakan bertanya dari manakah saya dapat idea untuk menekankan soal keadilan dan membebaskan rakyat daripada belenggu kefakiran dan kemiskinan dan agak keras dalam menentang penyelewengan dan rasuah? Saya fikir, tentunya daripada kefahaman saya sebagai seorang Muslim dan tentunya tercerap daripada karya-karya agung dunia.

12.      Aspek kemanusiaan sangat tebal dan kuat walaupun ada kontroversinya dalam setiap karya. SN Datuk Seri Samad Said lebih tahu, kerana novel Salina suatu ketika dahulu pun agak kontroversi. Wira Bukit kurang kontroversi, namun Hujan Pagi itu mungkin terdapat sedikit polemiknya. Dalam hal ini, aspek kemanusiaan itu ditekan begitu sekali dengan sangat mengesankan. Bagaimanakah kita yang membaca dan menelaah daripada al-Quran kepada hadis hingga kepada karya besar sasterawan besar dan lain- lain, apabila kita diberi amanah untuk mentadbir, mengelola dan memimpin, semua aspek itu dikesampingkan? Ada yang menganggap bahawa jawatan Perdana Menteri atau Menteri Kewangan dan menteri-menteri dan penguasa besar itu hanya kesempatan untuk memunggah kekayaan untuk diri, anak-anak dan menantu. Oleh sebab itu, saya bertekad untuk berkeras dalam hal ini dengan menghentikan budaya ini, tanpa mengira mana-mana kelompok, parti dan kaum. Negara ini mesti diselamatkan daripada rompakan besar oleh pemimpin-pemimpin negara. Sudah tentu, untuk tugas besar ini kita perlu menghadapi risikonya. Jika tidak, apakah maknanya kita membaca Sairus Salikin? Apakah maknanya yang memberikan kekuatan tasawuf dengan mengenal diri sebagai makhluk terhadap Khaliknya? Apakah makna membaca Iskandar Zulkarnain yang juga dari segi karya Melayu itu yang berteraskan al-Quran? Mesejnya begitu universal. Orang Melayu tidak pernah diajar dan dilatih terutamanya daripada karya-karya besar dan mereka terperangkap di bawah tempurung perkauman yang sempit. Semua karya tersebut bersifat universal sifatnya. Saya beri beberapa contoh, karya kecil, nipis oleh Syeikh Daud Abdullah al-Fatani umpamanya, yang membicarakan soal solat, keadilan yang universal, seperti yang saudara-saudara lihat.

13.      Kita ada tugas yang Pertamanya untuk menggali sumber-sumber ini. Terima kasih kepada kawan- kawan yang terus tekun untuk menghasilkan karya-karya ini dan menterjemahkannya. Seterusnya, mempopularkannya dan ini juga merupakan tugas besar. Ini tugas YB Fadhlina Sidek. Maka itu, saya lantik beliau sebagai Menteri Pendidikan. Saya bangga dengan anak-anak muda yang berada dalam barisan menteri kabinet. Kita tidak mahu Yayasan Karyawan ini hanya berlegar dalam kalangan elit yang memenuhi susunan buku mereka di perpustakaan peribadi. Mereka juga tidak pernah membaca karya-karya tersebut. Oleh itu, harus ada program daripada Yayasan Karyawan dan DBP, serta Institut Terjemahan & Buku Malaysia yang harus menggalakkan tradisi kupasan buku ini seperti Sasterawan Negara yang sering turun ke lapangan. Saya masih ingat, Profesor Emeritus Datuk Dr. Nik Safiah, dalam soal bahasa, beliau sentiasa merencanakan usaha berkaitan dengan bahasa dalam kalangan pelajar, mahasiswa dan graduan dan masyarakat. Saya, insya-Allah akan beri apa-apa sahaja sokongan yang perlu, kerana bagi saya, ini soal kelangsungan bangsa. Kelangsungan bangsa ini tidak hanya berlaku dengan kekuatan ekonomi, namun dari segi tata kelola, kelangsungan bangsa ini termasuklah dengan mengekalkan satu tradisi baharu, iaitu tradisi sebenar, yang boleh dibanggakan oleh orang Melayu dengan melibatkan pimpinan yang bersih dan bertanggungjawab serta memahami erti pembangunan dan pemerkasaan budaya bangsa dia sendiri.

14.      Untuk menjadi seorang warganegara dan cendekiawan, saya percaya akarnya tentulah melibatkan elemen sastera kebudayaan Melayu, budaya dunia, Islam dan budaya lain kerana kita hidup dalam masyarakat kosmopolitan yang harus menunjukkan keupayaan kita dalam memahami budaya dan tamadun yang lain. Dalam Belanjawan Malaysia MADANI yang lepas, sebanyak RM20 juta diperuntukkan untuk pengembangan bahasa dan sastera. Yayasan Karyawan telah memohon sebanyak RM3 juta secara khusus untuk kegiatan tahunan dan saya meluluskannya. Saya juga menyediakan RM2 juta tambahan untuk menerbitkan dan menyebarluaskan karya-karya Sasterawan Negara. Saya berharap agar dana kecil, RM25 juta yang diperuntukkan pada tahun ini sebagai permulaan untuk mengangkat karya DBP dan Institut Terjemahan & Buku Malaysia ini dapat diselaraskan. Hindarilah daripada kerja dalam budaya silo atau bekerja dalam komuniti sendiri. Saya tahu tentang fahaman ini. Oleh itu, kita mohon Menteri Pendidikan untuk membantu menyelaraskan keutamaan DBP, Institut Terjemahan & Buku Malaysia dan Yayasan Karyawan.

15.      Selain itu, saya hanya mohon pandangan, teguran, kritikan saudara- saudara dan juga cadangan-cadangan untuk kita mempertingkatkan usaha memartabatkan bahasa dan mengangkat budaya dengan usaha menggali khazanah bangsa itu sendiri.

16.      Sekarang, kita diberi amanah dan tanggungjawab yang Apakah lagi langkah yang perlu untuk memartabatkan bahasa di negara kita? Apakah lagi yang perlu dilakukan untuk memantapkan penguasaan bahasa dalam kalangan pelajar dan rakyat umumnya? Kemudian, apakah lagi yang harus kita lakukan untuk menjadikan selain perkara yang saya sebut tentang teknologi digital, ekonomi baharu dan memartabatkan budaya melalui sastera agar mampu menjadi khazanah bangsa? Maka itu, inilah tugas dan usaha yang perlu kita renung, kemukakan pandangan dan saya ambil sikap yang sangat terbuka, iaitu apa- apa sahaja yang baik, yang mampu kita lakukan, insya-Allah saya akan lakukan sebaik-baiknya.

17.      Pada hari ini, saya mengambil kesempatan untuk mengucapkan setinggi-tinggi penghargaan kepada rakan-rakan terutamanya mereka yang telah berusaha dan berikhtiar demi menjayakan hasil karya agung Sairus Salikin dan juga Hikayat Iskandar Zulkarnain. Dengan lafaz bismillahirrahmanirrahim, saya dengan segala sukacitanya melancarkan dua karya agung Melayu, Sayr al-Salikin dan juga Hikayat Iskandar Zulkarnain.

Demikianlah inti pati ucapan Perdana Menteri Malaysia, YAB Dato’ Seri Anwar Ibrahim semasa pelancaran Majlis Pelancaran Karya Agung Sayr al-Salikin dan Hikayat Iskandar Zulkarnain.


ABC : Medium Merealisasikan Pendidikan Efisien

Untuk mendapatkan maklumat terkini, ikuti kami melalui Telegram

Melaka – “Guru Insani Pemangkin Generasi MADANI” merupakan tema yang dipilih sempena Sambutan Hari Guru Peringkat Kebangsaan Kali ke- 52 Tahun 2023 dalam melahirkan para pendidik dan anak bangsa yang bakal menjadi pemangkin masa hadapan negara.

Bertempat di Melaka International Trade Centre (MITC), Melaka, pada 15 Mei 2023, Bicara Ketua Pengarah Pendidikan Malaysia yang disampaikan oleh Ketua Pengarah Pendidikan Malaysia sendiri, YBhg. Dato’ Haji Pkharuddin Haji Ghazali menekankan tiga prinsip kerja yang menjadi tonggak utama dalam dunia pekerjaan. Kongsi beliau,

Tiga prinsip utama yang saya pegang hingga ke hari ini adalah Kesamaan, Keterbukaan dan Kesyukuran. Tiga perkara inilah yang ingin saya terapkan dalam dunia pendidikan agar guru-guru dapat mempraktikkannya kepada anak bangsa sekali gus, melahirkan generasi yang hebat yang akan meletakkan akhlak mendahului tertib.

Buku Anak yang Baik Lagi Cerdik (ABC): Asas Kesejahteraan yang ditulis oleh beliau dan disempurnakan oleh Menteri Pendidikan, YB. Fadhlina Sidek telah menjadi agenda utama di Kementerian Pelajaran Malaysia. Dalam konteks pendidikan, ABC merupakan medium yang tepat bagi merealisasikan pendidikan efisien kepada pelajar. Dato’ Haji Pkharuddin Haji Ghazali berkata,

Wadah utama dalam ABC ini mengutamakan nilai-nilai murni dan penuh pekerti agar pelajar menghargai jasa guru. Pekerti yang baik dalam diri individu secara tidak langsung akan melahirkan generasi yang cerdik dan cerdas.

Mengulas persoalan tentang pandangan beliau terhadap hala tuju pendidikan negara, Beliau menjelasan bahawa,

Dasar dan hala tuju pendidikan negara tidak pernah berubah sejak wujudnya Laporan Razak 1956 tetapi pendekatan yang digunakan mungkin sedikit berbeza. Hala tuju kita sejak dahulu dan kini adalah untuk melahirkan anak bangsa yang sejahtera di dunia dan akhirat.

Sambutan Hari Guru Peringkat Kebangsaan Kali ke-52 Tahun 2023 ini diharapkan terus memberikan impak yang amat besar terhadap landskap pendidikan negara dalam melahirkan generasi MADANI.


25 Orang Guru Dinobatkan sebagai Guru Inspirasi

Ayer Keroh, Melaka – Bersempena dengan Sambutan Hari Guru Peringkat Kebangsaan 2023 yang berlangsung pada 14 – 16 Mei 2023, sebanyak 25 orang guru dinobatkan sebagai guru inspirasi dalam Anugerah Guru Inspirasi McDonald’s 2023 yang berakhir hampir tengah hari tadi.

Majlis yang dianjurkan oleh Jabatan Pendidikan Negeri Melaka di Dewan A, Melaka International Trade Centre (MITC) ini dirasmikan oleh YB. Puan Fadhlina Sidek, Menteri Pendidikan Malaysia.

Selain YB. menteri, majlis ini turut dihadiri oleh YBhg. Dato’ Haji Pkharuddin Haji Ghazali, Ketua Pengarah Pendidikan Malaysia, YBhg. Dato’ Azmir Jaafar, Pengarah Urusan dan Rakan Operasi Tempatan McDonald’s Malaysia, dan YBrs. Hajah Melati Abdul Khai, Naib Presiden dan Ketua Pegawai Pemasaran McDonald’s Malaysia.

Semua pemenang akan menerima hadiah wang tunai berjumlah RM5000, sijil dan trofi yang diberikan oleh McDonald’s Malaysia.

Pada anugerah kali ini, McDonald’s Malaysia turut berbesar hati untuk menyumbangkan RM5000 untuk penambahbaikan bilik guru di sekolah guru yang memenangi anugerah ini.

Bagi menghargai pencalon yang gurunya menang pula, McDonald’s Malaysia menghadiahkan baucar McDonald bernilai RM500 dan sijil penghargaan kepada mereka.

YB. menteri ketika menyampaikan ucapan perasmiannya menyatakan bahawa setiap guru yang mengajar merupakan guru inspirasi kerana guru ini mempunyai nyala rasa yang cukup kuat untuk mendidik anak bangsa.

Menurut YB. menteri lagi, guru yang menjadi inspirasi pada hari ini mempunyai kekuatan bukan sahaja dalam aspek mengajarkan ilmu, tetapi juga pendukung ekosistem pembinaan karakter pelajar.

YB. menteri percaya bahawa usaha seperti komitmen McDonald’s ini akan dapat diteruskan dalam ekosistem pendidikan negara untuk bersama-sama memastikan pendidikan negara serta kebajikan guru dan pelajar akan terus dimanfaatkan untuk generasi akan datang.

Dalam ucapan YBhg Dato’ Azmir Jaafar pula, beliau menegaskan tekad McDonald’s Malaysia untuk menjadikan golongan pendidik sebagai salah satu fokus inisiatif bagi program kemasyarakatan yang dijalankan kerana guru memainkan peranan yang cukup besar dalam mendidik anak bangsa yang bakal menerajui pucuk pimpinan negara pada masa hadapan.

Oleh itu, Anugerah Inspirasi Guru McDonald’s yang telah diadakan sejak tahun 2017 sehingga kini merupakan bukti keutamaan McDonald’s untuk menjadikan kesejahteraan rakyat sebagai teras utama syarikat yang secara langsung menggalakkan orang ramai supaya turut menghargai jasa dan pengorbanan guru.

Tambah beliau lagi, sambutan terhadap anugerah ini telah menunjukkan peningkatan yang amat memberangsangkan apabila menerima 16 ribu pencalonan pada tahun 2023 berbanding dengan hanya 1000 pencalonan pada tahun 2017 yang membuktikan Malaysia mempunyai ramai guru yang menyentuh hati rakyat.


Di Sebalik Saranan Memboikot Restoran

Untuk mendapatkan maklumat terkini, ikuti kami melalui Telegram

Baru-baru ini, akhbar melaporkan bahawa Menteri Ekonomi, YB Rafizi Ramli telah mengkritik pemilik restoran dalam isu inflasi. Beliau menyatakan bahawa walaupun harga bahan mentah makanan telah turun, kebanyakan pengusaha restoran masih enggan menurunkan harga makanan yang dijual. Oleh sebab itu, beliau menggesa pengguna untuk mengajar pemilik restoran yang “degil” dengan memboikot mana-mana restoran yang tidak menurunkan harga. Dengan cara tersebut beliau berharap pengusaha restoran terbabit terpaksa menurunkan harga dan dengan itu masalah inflasi dalam sektor restoran akan dapat diselesaikan.

Sebenarnya, pendekatan yang diambil oleh beliau untuk menyelesaikan masalah inflasi itu tidak berbeza secara umum daripada kaedah yang disarankan oleh kebanyakan pakar ekonomi, iaitu dengan mengurangkan permintaan agregat. Namun demikian, kaedah yang dilakukan oleh pembuat dasar kewangan di kebanyakan negara untuk tujuan ini adalah lebih berbentuk makro atau meluas dan tidak tertumpu hanya pada sektor restoran. Tindakan yang diambil oleh mereka adalah dengan menaikkan kadar bunga dalam pasaran kewangan. Di Malaysia, hal tersebut telah pun dilakukan, iaitu dengan menaikkan Kadar Dasar Semalaman atau Overnight  Policy Rate (OPR).

Apabila kadar bunga dinaikkan, maka kos pinjaman akan meningkat, sekali gus dapat mengurangkan permohonan pinjaman daripada industri perbankan. Namun begitu, peminjam sedia ada akan menghadapi bayaran bunga pinjaman yang semakin meningkat. Keadaan ini akan mengurangkan penggunaan dan permintaan agregat dalam sistem ekonomi dan mampu menurunkan kadar inflasi.

Kaedah menggunakan kadar bunga untuk mengawal inflasi berlaku berdasarkan hakikat bahawa industri perbankan adalah pembekal utama dana mata wang dalam sistem ekonomi negara, iaitu melalui pemberian hutang atau pinjaman. Apabila pinjaman berkurangan akibat kenaikan kadar bunga, consumption atau penggunaan akan menurun.

Walau bagaimanapun, hakikat yang mesti disedari oleh masyarakat ialah penurunan kadar penggunaan akan memberikan kesan negatif kepada banyak syarikat perniagaan serta sektor isi rumah, terutamanya syarikat perniagaan serta isi rumah yang mempunyai beban hutang yang tinggi. Sebagai contoh, sebuah restoran telah dibuka oleh seorang usahawan dengan menggunakan dana yang dipinjam dari bank. Kos yang ditanggung oleh usahawan tersebut bukan sahaja akan melibatkan bayaran pinjaman kepada bank, malah turut melibatkan kos utiliti, kos upah pekerja, kos sewaan dan pelbagai kos lain. Dalam kebanyakan kes, keuntungan dalam sektor restoran adalah sangat kecil kerana berlakunya persaingan yang sangat sengit. Oleh itu, mod operasi mereka adalah berbentuk kelangsungan semata-mata atau sekadar “cukup makan” sahaja, jauh sekali untuk mendapatkan keuntungan yang lumayan. Disebabkan keadaan tersebut, maka banyak restoran enggan menurunkan harga jualan walaupun harga bahan mentah didapati sudah menurun.

Jika jumlah pendapatan sektor restoran menurun, sama ada disebabkan oleh saranan Menteri Ekonomi untuk memboikot mereka, atau akibat daripada keadaan ekonomi yang semakin perlahan akibat kenaikan OPR, maka kemungkinan besar peniaga restoran akan menghadapi masalah kewangan yang meruncing dan gagal membayar pinjaman kepada bank. Disebabkan hal tersebut, pengusaha restoran terpaksa membuang pekerja atau memberhentikan terus operasi mereka. Bayangkan, apakah yang akan berlaku dalam ekonomi jika kes ini melibatkan ribuan restoran? Sudah tentu puluhan ribu orang pekerja dalam sektor ini akan kehilangan pekerjaan.

Rakyat juga perlu sedar bahawa aktiviti perniagaan dalam sesuatu sektor ekonomi  berhubung kait antara satu sama lain. Sebagai contoh, sektor perniagaan restoran perlu membeli bahan mentah daripada sektor pertanian, sektor peralatan restoran dan lain-lain. Oleh itu, penguncupan dalam sektor restoran akan memberikan kesan kepada sektor yang lain juga. Lambat laun sektor seperti pembinaan, perhotelan, pengangkutan dan lain-lain juga akan terkesan, terutamanya jika mereka juga terjejas akibat daripada kenaikan kadar OPR.

Sebenarnya keadaan turun dan naik permintaan dalam sistem ekonomi merupakan perkara biasa. Namun begitu, tahap kesan negatif yang dialami itu bergantung pada tahap hutang di negara tersebut. Sebagai contoh, jika kebanyakan  pengusaha restoran tidak bergantung pada hutang untuk menjalankan perniagaan, maka kejatuhan jumlah pengunjung tidak akan memberikan kesan yang teruk kepada mereka. Mereka masih boleh bertahan dan terus beroperasi walaupun keuntungan yang diperoleh semakin berkurangan. Jika kebanyakan restoran yang beroperasi di dalam negara bergantung pada hutang untuk meneruskan operasi, maka kejatuhan jumlah pelanggan boleh mengakibatkan berlakunya kemuflisan dan penutupan operasi secara total. Jika keadaan ini turut berlaku dalam sektor ekonomi yang lain, ramai pekerja akan kehilangan pekerjaan mereka. Akhirnya, krisis ekonomi yang teruk akan melanda negara tersebut.

Apabila negara menghadapi krisis ekonomi, kebiasaan yang sering berlaku termasuklah kerajaan akan berbelanja dengan banyak untuk merangsang ekonomi. Sebagai contoh, kerajaan akan memberikan subsidi kepada perniagaan atau memberikan bantuan kewangan secara langsung kepada keluarga yang terdesak. Oleh sebab kerajaan sendiri sudah kehabisan dana, maka sumber dana untuk melakukan rangsangan ekonomi  terpaksa diperoleh daripada dana yang dipinjam daripada industri kewangan. Hal ini bermakna hutang kerajaan akan bertambah lagi. Pada masa yang sama, sektor perbankan akan mencipta mata wang baharu untuk dipinjamkan kepada kerajaan. Langkah rangsangan ini akan “menaikkan semula” tahap penggunaan dalam ekonomi. Isi rumah yang kehabisan duit sebelum ini akan dapat berbelanja untuk membeli makanan sama ada dari pasar raya atau restoran.

Dalam keadaan jumlah keluaran oleh syarikat perniagaan didapati terhad akibat daripada krisis ekonomi dan pada masa yang sama banyak syarikat turut menghentikan operasi, permintaan yang meningkat ini akan mengakibatkan inflasi secara berulang. Kerajaan yang memerintah, sama ada yang baharu atau yang masih kekal berkuasa akan tertekan untuk menyelesaikan masalah inflasi ini.  Kemungkinan besar Menteri Ekonomi pada masa itu akan menyarankan sekali lagi agar isi rumah mengurangkan perbelanjaan di restoran untuk memaksa mereka mengurangkan harga. Maka berulanglah lagi kisah yang sama, walaupun kerajaan dan menteri mungkin sudah bertukar.

Sebagai rumusan, kenaikan harga atau inflasi merupakan perkara yang bersifat “semula jadi“ dalam ekonomi yang diasaskan melalui sistem hutang. Tahap kesan buruk yang akan berlaku adalah bergantung pada tahap hutang dalam ekonomi negara. Jika tahap hutang adalah tinggi, maka kesan negatifnya sudah pasti lebih buruk berbanding dengan jika tahap hutang adalah rendah. Bahkan krisis ekonomi juga mungkin akan berlaku dan langkah untuk menyelesaikan masalah tersebut juga semakin bertambah rumit. Namun demikian, kitaran yang sama tetap berlaku. Yang lebih menyedihkan ialah golongan yang berpendapatan rendah akan semakin sengsara sementara golongan yang kaya, terutamanya pemilik industri perbankan akan semakin kaya.

Profesor Dr. Mohd Nazari Ismail, Profesor Kehormat, Fakulti Perniagaan dan Perakaunan Universiti Malaya.


Nilai Integriti Wajar Dipertahankan – KP DBP

Kuala Lumpur – Penekanan terhadap nilai integriti dan etika bekerja antara tonggak penting dalam sesebuah organisasi bagi membanteras ketirisan seperti isu salah guna kuasa dan rasuah.

Ketua Pengarah Dewan Bahasa dan Pustaka (DBP), Dr. Hazami Jahari berkata, nilai integriti sangat penting, apatah lagi bagi sebuah agensi atau jabatan di bawah kementerian yang memperjuangkan bahasa kebangsaan.

Warga DBP memerlukan cabaran dan dugaan agar terus unggul dan dapat memberikan khidmat kepada masyarakat dan negara. Sentiasa terbuka dengan teguran dan juga cadangan yang baik, serta sentiasa bersedia memperbaik kelemahan itu jadi semangat antara satu sama lain.

“Dengan terus beristiqamah mengangkat mutu penyampaian perkhidmatan – membaiki mutu produk, saya yakin kita boleh melonjakkan semula citra DBP yang dipandang sinis oleh orang sekeliling.

Demikianlah inti pati ucapan beliau dalam Perhimpunan Bulanan DBP dan Ikrar Bebas Rasuah yang berlangsung di Balai Budaya Tun Syed Nasir, Wisma DBP pada pagi tadi.

Tahun ini, berbaki beberapa bulan sahaja lagi, DBP bakal menginjak usia 67 tahun dan saya mengambil kesempatan untuk mengucapkan dirgahayu DBP.

Jelas beliau, semua warga DBP hendaklah bersiap siaga agar aktiviti yang dirancang dan disusun dapat dilaksanakan dengan baik dan bukanlah hanya setakat melaksanakannya, seperti melepaskan batuk di tangga.

Sebagai penjawat awam, disiplin serta sikap berkira dalam melaksanakan tugas merentas unit atau bahagian yang menjadi budaya tidak sihat yang harus dihentikan.

“Situasi tidak sihat ini harus dihentikan sebelum terus menular dan menjejaskan organisasi ini.

Ulas beliau dengan lebih lanjut dalam memastikan DBP terus unggul, malah dapat memberikan khidmat yang bermanfaat kepada masyarakat dan negara.


Guru dari seluruh Malaysia Diiktiraf dalam Majlis Malam Anugerah Hari Guru 2023

Untuk mendapatkan maklumat terkini, ikuti kami melalui Telegram

Ayer Keroh, Melaka – Segala jasa dan pengorbanan guru dalam bidang pendidikan diiktiraf malam ini dalam pelbagai kategori anugerah pada Majlis Malam Anugerah Hari Guru 2023 bersempena dengan Sambutan Hari Guru Peringkat Kebangsaan 2023 yang diadakan pada 14 – 16 Mei 2023.

Majlis yang dianjurkan oleh Jabatan Pendidikan Negeri Melaka ini mendapat kerjasama daripada Kerajaan Negeri Melaka sebagai penyumbang utama, selain mendapat rakan strategik daripada Yayasan Guru Tun Hussein Onn (YGTHO), Bank Simpanan Nasional (BSN), Bank Islam, dan Malaysian Airlines System (MAS).

Anugerah yang diadakan di Grand Ballroom, Melaka International Trade Centre (MITC) ini dihadiri oleh Ketua Menteri Melaka, YAB Datuk Seri Ab Rauf Yusoh, Menteri Pendidikan, YB Puan Fadhlina Sidek, dan Timbalan Menteri Pendidikan, YB Puan Lim Hui Ying.

Sebanyak empat kategori anugerah yang meliputi Anugerah Khas Pendidikan (6 anugerah), Anugerah Guru Inovatif (6 anugerah), Anugerah Guru Berwibawa (7 anugerah) dan Anugerah Guru lkon (9 anugerah) telah dimenangi oleh 28 orang guru terpilih.

Pada malam itu juga, turut disampaikan Anugerah Khas Menteri Pendidikan: Sekolah Citra Madani dan Anugerah #GuruJuaraDigital.

Menerusi anugerah ini, Kementerian Pendidikan Malaysia (KPM) berharap agar dapat memberikan semangat baharu kepada semua warga pendidik untuk lebih berusaha dalam melahirkan lebih ramai ilmuwan yang mampu menyumbang kepada masyarakat dan negara.

Semua anugerah ini ditaja oleh BSN selaku satu daripada rakan strategik sambutan Hari Guru pada tahun ini.

YB Puan Fadhlina Sidek dalam ucapannya memaklumkan bahawa selain anugerah yang dinyatakan ini, pihak KPM akan memberikan satu lagi anugerah khas kepada sebuah sekolah yang telah berjaya menghasilkan sebuah karya yang menggambarkan keprihatinan pendidik dalam membentuk generasi madani.

Majlis anugerah ini merupakan suatu yang signifikan dalam dunia perguruan dan sebagai pembakar semangat untuk guru lebih mara ke hadapan.

Oleh itu, tidak hairanlah apabila YAB Datuk Seri Ab Rauf Yusoh dalam ucapannya menyatakan bahawa peranan dan pengorbanan guru sepanjang mendidik anak bangsa wajar diberi pengiktirafan dan penghormatan.

Tambah YAB Datuk Seri lagi, guru merupakan insan yang diberi amanah dan tanggungjawab untuk melahirkan generasi yang bakal mewarisi kepimpinan untuk negara bergerak ke arah yang lebih maju dan mempertingkatkan pemikiran kerohanian dengan menyemai nilai murni.

YAB Datuk Seri mengakui bahawa menjadi generasi pendidik pada masa ini sangat mencabar lebih-lebih lagi bidang pendidikan telah banyak berubah selari dengan transformasi dan tuntutan globalisasi.

Dalam majlis ini juga, YAB Datuk Seri mengumumkan bahawa negeri Melaka akan menjadi perintis  program kajian tokoh dengan memberikan hadiah yang lumayan kepada sekolah yang berjaya membuat kajian tentang nama tokoh yang ada.

Selain itu, YAB Datuk Seri menerusi kerajaan negeri Melaka akan memperkenalkan Anugerah Seri Melaka kepada anak negeri melaka yang berjaya menjadi tokoh pada peringkat tertinggi berasaskan persekolahan asal mereka.

Sebelum acara diteruskan dengan penyampaian anugerah Hari Guru ini, YAB Datuk Seri berbesar hati untuk menyampaikan cenderamata kepada guru yang pernah mendidiknya dengan penuh tegas di sekolah dahulu sehingga berjaya seperti saat ini.


Selamat Hari Guru, Cikgu!

Sebagaimana yang kita ketahui, tema Hari Guru tahun 2023 ialah “Guru Insani Pemangkin Generasi Madani”. Idea utama tema Hari Guru tahun ini bertujuan membangkitkan semangat dan motivasi guru bagi meningkatkan profesionalisme dalam pengajaran berlandaskan Falsafah Pendidikan Guru (FPG). Tema ini turut menekankan kesediaan guru dalam mendukung hasrat Falsafah Pendidikan Guru (FPG) dengan memfokuskan kepada tiga perkara, iaitu jati diri dan kenegaraan, semangat dan jiwa guru serta ilmu dan kemahiran. Falsafah Pendidikan Guru (FPG) menitikberatkan bahawa pendidikan guru di Malaysia adalah untuk melahirkan guru yang berpekerti mulia, berpandangan progresif dan saintifik, bersedia menjunjung warisan negara, menyanjung aspirasi kebudayaan negara, menjamin perkembangan individu, serta memelihara sebuah masyarakat yang bersatu padu, demokratik, progresif dan berdisiplin. Oleh itu, jika diselusuri setiap kata kunci penting dalam FPG tersebut, terdapat atribut yang perlu dimiliki oleh insan yang bergelar guru.

Akhlak mulia merupakan sikap atau tingkah laku guru yang menjunjung tinggi nilai kebaikan dan kejujuran dalam kehidupan. Berakhlak mulia bermakna seseorang itu mempunyai sikap positif seperti merendah diri, jujur, bertanggungjawab, berdisiplin, sabar, menghormati perbezaan, mengambil berat terhadap orang lain dan sentiasa berusaha memperbaiki diri. Guru yang berakhlak mulia sentiasa menghormati serta mematuhi nilai-nilai moral dan etika dalam kehidupan seharian, sama ada dalam konteks peribadi mahupun sosial. Mereka sentiasa cuba membina hubungan baik dengan orang lain, menghormati antara satu sama lain dan memberi kesan positif kepada keadaan sekeliling. Dalam ekosistem pendidikan, akhlak mulia amat penting untuk dijelmakan kerana selain daripada membentuk sahsiah murid yang baik, perkara ini juga dapat membantu mereka mengembangkan kemahiran sosial dan interpersonal yang baik supaya menjadi individu yang berkualiti dan dapat memberikan sumbangan yang positif kepada masyarakat.

Pandangan progresif dan saintifik merujuk pandangan atau sikap yang cenderung melihat sesuatu perkara dari sudut progresif, iaitu mencari inovasi dan kemajuan berterusan serta sudut saintifik, iaitu menggunakan kaedah dan pengetahuan saintifik berdasarkan fakta dan bukti. Sikap progresif dan saintifik ialah sikap yang mengambil kira faktor-faktor yang berkaitan dengan perkembangan zaman dan ilmu, serta mampu menghadapi perubahan dan cabaran yang sentiasa berkembang dalam kehidupan. Dalam ekosistem pendidikan, sikap progresif dan saintifik sangat penting untuk dimiliki oleh pendidik. Hal ini kerana mereka harus sentiasa berusaha meningkatkan kualiti pembelajaran dan memberikan pengalaman pembelajaran yang bermakna kepada murid. Dengan pandangan yang progresif dan saintifik, para pendidik boleh mengembangkan kreativiti dan inovasi dalam menyediakan persekitaran pembelajaran serta menggunakan kaedah dan teknologi yang sesuai dalam melaksanakan pembelajaran. Selain itu, sikap progresif dan saintifik juga membolehkan warga pendidik terus memajukan diri serta meningkatkan pengetahuan dan kemahiran supaya dapat memberikan impak positif kepada pembangunan pendidikan dan masyarakat amnya.

Menjunjung warisan negara dan menyanjung aspirasi budaya negara pula merupakan sikap atau tindakan yang menunjukkan rasa hormat, penghargaan dan kesetiaan terhadap nilai, tradisi dan budaya sesebuah negara. Hal ini termasuklah bersedia untuk mengekalkan dan mengembangkan warisan dan tradisi budaya sedia ada, serta menunjukkan rasa bangga dan menghormati aspirasi budaya yang dimiliki oleh masyarakat. Sikap ini penting bagi setiap guru kerana dapat membantu mengukuhkan identiti budaya dan kebangsaan yang menjadi ciri sesebuah negara. Dengan menjunjung warisan negara dan aspirasi budaya negara, individu dapat menunjukkan rasa cinta dan bangga terhadap negaranya serta mampu mengekalkan dan mengembangkan kepelbagaian budaya yang wujud di dalamnya. Dalam ekosistem pendidikan, guru perlu memartabatkan warisan negara dan menyanjung aspirasi budaya negara kerana perkara ini merupakan sikap penting untuk diterapkan oleh murid. Melalui pendidikan, murid dapat mempelajari nilai, tradisi dan budaya yang wujud di tanah air yang tercinta serta belajar menghargai dan menjunjung warisan budaya mereka. Dengan memiliki sikap ini, murid dapat berkembang menjadi individu yang cintakan negara, menghargai dan menghormati kepelbagaian budaya yang wujud di dalamnya, serta dapat menyumbang kepada pembangunan dan kemajuan negara.

Seterusnya, perkembangan individu adalah suatu proses di mana seseorang diberikan peluang dan persekitaran yang membolehkannya berkembang secara optimum, baik dari segi fizikal, intelek, emosi dan sosial. Pembangunan individu pula bertujuan membantu individu mencapai potensi secara optimum dan menjadi individu yang berdikari, kreatif dan menyumbang secara positif kepada masyarakat. Dalam ekosistem pendidikan, bagi memastikan perkembangan individu, guru menyediakan pelbagai peluang dan pengalaman yang boleh membantu murid untuk mengembangkan kemahiran dan potensi mereka secara menyeluruh. Proses ini termasuklah mengetahui, memahami, dan mengembangkan diri, baik dari segi fizikal, emosi, sosial dan intelek. Pendidikan yang berkesan seharusnya dapat menjamin perkembangan individu, iaitu dengan menyediakan peluang yang sama dan persekitaran yang kondusif untuk setiap individu berkembang mengikut potensi mereka. Hal ini boleh dilakukan dengan memberi perhatian kepada keperluan dan keunikan setiap murid, menyediakan pelbagai pengalaman pembelajaran, serta mewujudkan persekitaran yang selamat dan bersifat menyokong. Dengan menjamin perkembangan individu, pendidikan dapat membantu setiap murid untuk berkembang menjadi individu yang berdikari, mempunyai kebolehan berfikir secara kritis, kreatif dan inovatif, serta mempunyai kemahiran sosial dan emosi yang baik. Dalam jangka masa panjang, perkara ini dapat membantu murid mencapai kejayaan dalam hidup dan memberikan sumbangan positif kepada masyarakat. Perkara ini selaras dengan matlamat Falsafah Pendidikan Kebangsaan (FPK) yang digubal pada tahun 1988 yang bertujuan mengembangkan potensi individu. Potensi merujuk kepada bakat dan kebolehan yang terdapat pada seseorang murid yang dianugerahkan oleh Tuhan. Bakat dan kebolehan ini merangkumi pelbagai aspek intelek, rohani, emosi dan jasmani yang perlu dicungkil, dikembangkan dan dipertingkatkan. Kesemua potensi yang ada pada individu dikembangkan secara holistik, optimum dan dilaksanakan dengan mengaitkan potensi tersebut antara satu sama lain. Hal ini bertujuan melahirkan insan yang seimbang dengan berpandukan kepada Rukun Negara.

Mengekalkan masyarakat yang bersatu padu, demokratik, progresif dan berdisiplin adalah penting untuk Malaysia yang terdiri daripada pelbagai kaum. Masyarakat yang bersatu padu ialah masyarakat yang mempunyai perpaduan yang tinggi. Hal ini boleh dicapai dengan menegakkan nilai-nilai perpaduan dan integriti, menghormati perbezaan budaya dan agama dan menggalakkan komunikasi yang baik antara rakyat. Masyarakat demokratik pula merujuk masyarakat yang memberi hak dan kebebasan kepada setiap rakyat untuk menyuarakan pendapat, memilih pemimpin, dan terlibat dalam proses membuat keputusan. Perkara ini boleh dicapai dengan melaksanakan sistem demokrasi yang adil dan telus, serta memberikan pendidikan dan kesedaran politik kepada rakyat. Seterusnya, masyarakat progresif ialah masyarakat yang sentiasa berusaha untuk meningkatkan kualiti hidup dan kemajuan sosialnya. Perkara ini boleh dicapai dengan membangunkan sumber manusia yang berkualiti, membangunkan teknologi, meningkatkan kualiti infrastruktur dan mewujudkan peluang ekonomi yang baik. Kemudian, masyarakat yang berdisiplin ialah masyarakat yang mempunyai tingkah laku dan tindakan yang teratur, tertib dan patuh kepada peraturan yang ditetapkan. Hal ini boleh dicapai dengan melaksanakan sistem perundangan yang adil dan telus, memperkukuh pembangunan karakter dan memberikan pendidikan kesedaran undang-undang kepada warganegara. Dengan mengekalkan masyarakat yang bersatu padu, demokratik, progresif dan berdisiplin, hal ini diharap dapat mewujudkan persekitaran yang kondusif untuk membantu masyarakat berkembang secara optimum. Perkara ni juga dapat membantu mewujudkan masyarakat yang makmur, adil dan saksama untuk semua warganya.

Sementara itu, Yang Amat Berhormat (YAB) Perdana Menteri, Datuk Seri Anwar Ibrahim memperkenalkan konsep “Malaysia Madani” yang diwujudkan sebagai usaha merangka strategi tadbir urus dan pentadbiran negara secara berkesan serta menekankan pemerkasaan ekonomi dan budaya yang berteraskan nilai, etika atau moral. Salah satu konsep penting dalam konsep masyarakat madani ialah prinsip keseimbangan dan mampan. Prinsip ini menjamin keadilan untuk semua orang tanpa diskriminasi, ketidakadilan atau penindasan. Dalam prinsip keseimbangan, semua rakyat mesti dilayan secara adil dan sama rata. Hal ini bertujuan mewujudkan masyarakat yang seimbang dan mampan serta semua orang dapat hidup dalam kesejahteraan. Gagasan Madani bersifat menyeluruh berdasarkan enam tonggak utamanya, iaitu M (kemampanan), A (kesejahteraan), D (daya cipta), A (hormat), N (keyakinan) dan I (ihsan). Kemampanan merujuk kepada pengekalkan keseimbangan antara manusia dan alam semula jadi yang merupakan faktor penting untuk memajukan kualiti hidup rakyat, dan hal ini mencerminkan keunikan Malaysia. Kesejahteraan bermaksud keharmonian dan keseimbangan dalam kehidupan dan segala aspek yang terkandung dalamnya. Daya cipta pula mempunyai beberapa makna, termasuklah inovasi, kreativiti dan reka bentuk baharu. Hormat membawa maksud maruah manusia. Dalam bahasa lain, hormat juga boleh disebut sebagai adab yang berakar umbi dalam bahasa Arab. Keyakinan mempunyai hubungan yang rapat dengan tanggungjawab, iaitu komitmen moral yang berkaitan dengan dunia dan akhirat. Manakala, ihsan mempunyai maksud yang sama dengan perhatian dan kasih sayang. Madani juga menjadi dasar setiap teras bagi memperkukuh lapan keperluan dalam pembangunan negara dan salah satunya ialah pendidikan.

Sehubungan dengan itu, tema Hari Guru pada tahun ini menunjukkan betapa besarnya peranan guru dengan cara berhikmah menyantuni murid sekolah kerana mereka merupakan generasi madani yang bakal meneruskan keharmonian dan memacu kemajuan negara pada masa akan datang. Guru insani merujuk kepada guru yang sentiasa berusaha untuk memberikan inspirasi dan motivasi kepada murid dalam pembelajaran. Hal ini termasuklah pengajaran dengan cara yang menarik dan mencabar, menyediakan pengalaman pembelajaran yang berbeza, memberikan pujian dan pengiktirafan untuk pencapaian murid dan memotivasikan murid untuk mencapai matlamat akademik dan peribadi mereka. Guru juga berusaha membantu mereka untuk menjadi murid yang berdikari, kreatif dan produktif, serta membina minat dan keyakinan diri dalam diri. Hal ini boleh membantu meningkatkan hasil pembelajaran murid dan menyediakan mereka untuk masa hadapan yang berjaya. Guru insani juga berperanan sebagai fasilitator atau penggerak pembelajaran yang menekankan nilai kemanusiaan dan kemasyarakatan. Sebagai seorang guru insani, seseorang guru dapat memahami keperluan dan keunikan setiap murid dan memudahkan pembelajaran inklusif dan berpusatkan murid. Mereka menggalakkan murid berkembang secara holistik, iaitu bukan sahaja dari segi pengetahuan akademik, tetapi juga dari segi karakter, kemahiran sosial dan emosi.

Generasi madani ialah generasi yang mampu memainkan peranan aktif dalam masyarakat dan negara serta mempunyai nilai moral yang baik seperti toleransi, kejujuran, dan tanggungjawab sosial. Mereka juga mampu membuat keputusan yang bijak dalam persekitaran yang kompleks dan pelbagai budaya serta berkemahiran dan berkebolehan untuk terlibat dalam masyarakat global yang semakin terhubung dan kompleks. Akhirnya, mereka komited untuk memajukan kualiti hidup masyarakat dan alam sekitar.

Cabaran besar menanti generasi madani pada masa kini untuk kemahiran yang diperlukan di alam pekerjaan pada masa akan datang. Menurut “Future of Jobs Report 2020“ daripada World Economic Forum (WEF), kemahiran yang diperlukan untuk masa depan pekerjaan termasuklah kemahiran menganalisis dan penyelesaian masalah yang kompleks, pemikiran kritis dan analitikal, kreativiti, keaslian dan inisiatif, kemahiran komunikasi yang berkesan dan penguasaan teknologi dan data. Di samping itu, laporan tersebut juga menekankan kepentingan kemahiran sosial dan emosi seperti kecerdasan emosi, kerjasama dan penyelarasan dengan orang lain serta ketahanan mental dan fizikal. Kemahiran ini dianggap penting untuk mengekalkan keseimbangan dalam kehidupan profesional dan peribadi serta menggalakkan pembangunan yang mampan.

Natijahnya, generasi madani yang dilahirkan daripada ekosistem pendidikan di Malaysia merupakan harapan dan matlamat bersama kerana mereka merupakan generasi muda yang lebih responsif dan aktif dalam menjalankan tanggungjawab sebagai warganegara dan komuniti global pada masa hadapan. Mereka merupakan generasi muda yang berakhlak mulia, bertolak ansur dan mampu menyesuaikan diri dengan persekitaran global. Generasi madani ini mampu dihasilkan oleh guru insani yang mempunyai sifat empati, keadilan, kesaksamaan dan bertanggungjawab membantu murid memperoleh pengetahuan, kemahiran dan sikap positif untuk membentuk sahsiah yang baik serta berkembang menjadi individu yang bertanggungjawab dan berakhlak mulia, dan seterusnya memberi manfaat sesama manusia, negara dan alam sekitar.

Dr. Abdul Halim Abdullah, Sekolah Pendidikan, Fakulti Sains Sosial dan Kemanusiaan, Universiti Teknologi Malaysia.


Pemangku Raja Perlis dan Raja Puan Muda Perlis Beri Sokongan kepada Kontinjen Malaysia

Untuk mendapatkan maklumat terkini, ikuti kami melalui Telegram

Phnom Penh, Cambodia – Pemangku Raja Perlis DYMM Tuanku Syed Faizuddin Putra Jamalullail dan Raja Puan Muda Perlis DYTM Tuanku Hajah Lailatul Shahreen Akashah Khalil berkenan memberikan sokongan kepada kontinjen Malaysia di Temasya Sukan Asia Tenggara Ke-32 Cambodia 2023 pada semalam.

Antara sukan yang disaksikan oleh baginda berdua, termasuklah sukan lawan pedang, gusti dan tae kwon do di pusat konvensyen dan pameran Antarabangsa Chroy Changvar.

Keberangkatan baginda berdua diiringi oleh Pengerusi Jawatankuasa Panel Timbangtara Sukan SEA, Datuk M. Rajasekaran yang juga merupakan anak kelahiran Perlis.

Pada acara sebelah malam, baginda turut menyaksikan perlawanan akhir bola sepak wanita antara Vietnam dengan Myanmar di Stadium Olimpik Cambodia, selain memberikan tanda sokongan kepada mereka.

Walau bagaimanapun, perlawanan itu dimenangi oleh pasukan Vietnam dengan 2 jaringan gol daripada kaptennya, Huỳnh Như dan pemain muda Nguyễn Thị Thanh Nhã.

Dalam perkembangan lain, baginda telah bertemu dengan Paduka Seri Pengiran Bendahara Seri Maharaja Permaisuara Pengiran Muda Haji Sufri Bolkiah, Presiden Majlis Olimpik Kebangsaan Negara Brunei Darussalam; Dato Seri Chaiyapak Siriwat, Ketua Pegawai Eksekutif Southeast Asian Games Federation dan juga Tomas Eriksson, Presiden Persekutuan Floor Ball Antarabangsa.


Sambutan Hari Guru Peringkat Kebangsaan: Meraikan Guru Insani

Melaka – 16 Mei merupakan tarikh keramat bagi para pendidik di seluruh Malaysia yang telah berkorban masa dan tenaga demi mendidik anak bangsa yang bakal melahirkan generasi hebat sepanjang zaman.

Bertempat di Melaka International Trade Centre (MITC), Ayer Keroh, Melaka, Sambutan Hari Guru Peringkat Kebangsaan dengan tema Guru Insani Pemangkin Generasi MADANI telah dilancarkan dengan penuh gemilang pada hari ini.

Perdana Menteri, Yang Amat Berhormat (YAB) Dato’ Seri Anwar Ibrahim hadir bersama-sama Menteri Pendidikan, Yang Berhormat (YB) Fadhlina Sidek dan Ketua Menteri Melaka, YAB Datuk Seri Rauf Ab Rauf Yusoh bersempena dengan Sambutan Hari Guru Peringkat Kebangsaan pada kali ini.

YAB Dato’ Seri Anwar Ibrahim dalam ucapannya berkata,

Guru-guru telah menanam sahsiah, akhlak dan budi pekerti yang mulia dalam diri saya. Dan perkara inilah yang telah melakar falsafah pendidikan Malaysia MADANI. Peranan sebagai seorang guru memang besar dalam memastikan kejayaan anak muridnya. Tugas guru tidak pernah selesai kerana kasihnya mereka kepada anak didik.

Tema Hari Guru yang dipilih oleh Kementerian Pendidikan Malaysaia (KPM) pada tahun ini, iaitu Guru Insani Pemangkin Generasi MADANI diharapkan dapat menjadi titik tolak kepada kemajuan dunia pendidikan pada masa ini dan pada masa hadapan.

Menteri Pendidikan, YB Fadhlina Sidek turut berkongsi berita gembira kepada para pendidik dengan penetapan 10 prakarsa yang akan menjaga kebajikan guru bersesuaian dengan pembentukan guru insani.

10 inisiatif dan prakarsa tersebut adalah:

Inisiatif ini tidak akan berhenti di sini demi kesejahteraan para pendidik yang mendidik anak bangsa.

Majlis Pelancaran Sambutan Hari Guru Peringkat Kebangsaan Tahun 2023 ini turut mengiktiraf dua tokoh pendidik yang telah berjasa sepanjang bergelar guru, iaitu YBhg. Dato’ Mazlan Mohamad sebagai Tokoh Kepimpinan Pendidikan Kebangsaan dan YBhg. Datuk Dr. Hajah Nuinda Haji Alias sebagai Tokoh Guru Kebangsaan 2023.

“Membakar Diri Ibarat Lilin”, itulah susuk seorang guru yang sering kita kenali dalam mendidik anak bangsa dan tarikh 16 Mei telah menjadi saksi pengorbanan insan yang bergelar guru.


Kunjungan Kementerian Luar Negeri ke DBP Mengukuhkan Hubungan Kerjasama

Untuk mendapatkan maklumat terkini, ikuti kami melalui Telegram

Kuala Lumpur – Kunjungan hormat Kementerian Luar Negeri (KLN) ke Dewan Bahasa dan Pustaka (DBP) pada hari ini telah mengukuhkan lagi hubungan kerjasama antara kedua-dua pihak. Dalam pertemuan tersebut, DBP dan KLN berbincang tentang penganjuran kursus dan program pengembangan bahasa Melayu pada peringkat luar negara yang boleh dilaksanakan oleh DBP dengan kerjasama KLN dalam usaha untuk memartabatkan bahasa Melayu sebagai bahasa kebangsaan, seperti yang termaktub dalam Perkara 152, Perlembagaan Persekutuan 1957.

Melalui kunjungan ini juga, DBP dan KLN dapat bertukar-tukar pandangan mengenai isu semasa pada peringkat serantau dan antarabangsa yang melibatkan kepentingan bersama.

Rombongan dari KLN dihadiri oleh empat orang pegawai yang diketuai oleh YBhg. Dato’ Yubazlan Haji Yusof, Setiausaha Bahagian, Bahagian Komunikasi dan Diplomasi Awam, KLN. Manakala DBP pula diketuai oleh YBrs. Dr. Hazami Jahari selaku Ketua Pengarah DBP yang turut mempengerusikan sesi kunjungan hormat tersebut.

Menurut Ketua Pengarah DBP, YBrs. Dr. Hazami Jahari, kerajaan kini komited memartabatkan bahasa Melayu sebagai bahasa kebangsaan dan bahasa ilmu di peringkat kebangsaan dan antarabangsa. Hal ini dapat dilihat melalui pembentangan Belanjawan 2023 yang dibentangkan oleh Yang Amat Berhormat (YAB) Dato’ Seri Anwar Ibrahim, Perdana Menteri Malaysia, yang telah memperuntukkan sebanyak RM20 juta untuk penerbitan buku.

Dalam usaha memanfaatkan peruntukan tersebut, DBP telah merangka mekanisme terbaik untuk memastikan peruntukan yang akan disalurkan bukan sahaja dapat dimanfaatkan oleh pihak DBP, Institut Terjemahan dan Buku Malaysia (ITBM), dan Yayasan Karyawan, malah kepada penerbit buku yang lain juga.

Antara fokus yang akan diberikan tumpuan termasuklah penterjemahan karya asli dan karya agung dalam bahasa Melayu kepada bahasa asing dan dalam bahasa asing kepada bahasa Melayu, serta penerbitan karya agung dan penerbitan terpilih lain. Kerajaan juga telah meluluskan peruntukan tambahan sebanyak RM5 juta untuk mengangkat karya Sasterawan Negara, karya agung dan klasik yang melibatkan khazanah Melayu.

Sementara itu, YBhg. Dato’ Yubazlan Haji Yusof pula memaklumkan bahawa di bawah fungsi bahagian baharu, iaitu Bahagian Diplomasi Bahasa dan Budaya, KLN akan memberikan fokus kepada perkembangan bahasa dan budaya.

Pada masa yang sama, KLN berharap agar kursus dan kegiatan anjuran DBP dapat diteruskan untuk memartabatkan bahasa Melayu pada peringkat serantau dan antarabangsa, antaranya termasuklah Kursus Simple: Special Malay Language Enhancement Programme yang diadakan dengan kerjasama Pusat Diplomasi Bahasa dan Budaya (CLCD), Institut Diplomasi dan Hubungan Luar Negeri (IDFR), Pemantapan sukatan pelajaran (syllabus) Bahasa Melayu untuk anak-anak perwakilan luar negara dan diaspora luar negara, Kursi bahasa Melayu di luar negara, program yang bersifat antarabangsa, seperti Pidato Antarabangsa Bahasa Melayu (PABM) dan program lain yang seumpamanya.

Selain itu, DBP akan meneruskan usaha pada peringkat serantau dan antarabangsa melalui Majlis Antarabangsa Bahasa Melayu atau singkatannya MABM, iaitu sebuah majlis khas yang ditubuhkan untuk menyelaraskan aktiviti kebahasaan yang menjurus terhadap matlamat pengembangan bahasa pada peringkat antarabangsa, Majlis Bahasa Brunei Darussalam-Indonesia-Malaysia atau MABBIM, iaitu sebuah majlis yang ditubuhkan untuk merancang dan memantau perkembangan bahasa Melayu/Indonesia pada peringkat serantau dan Majlis Sastera Asia Tenggara (MASTERA), iaitu sebuah majlis yang merancang dan memantau perkembangan Sastera Melayu/Indonesia pada peringkat serantau.

DBP juga telah menyenaraikan beberapa program, antaranya termasuklah Pengucapan Puisi Dunia Kuala Lumpur.

Pegawai KLN yang turut hadir dalam kunjungan tersebut ialah Encik Mohd. Farhan Mohd Arefin, Ketua Penolong Setiausaha, Bahagian Komunikasi dan Diplomasi Awam; Encik Azad Iklas Ismail, Penolong Setiausaha, Bahagian Komunikasi dan Diplomasi Awam; dan Encik Suresh Kumar a/l K. Rengasamy, Pengarah Pusat Diplomasi Bahasa dan Budaya (CLCD), Institut Diplomasi dan Hubungan Luar Negeri (IDFR).

Manakala pihak pengurusan DBP yang turut hadir sama ialah Tuan Haji Md. Johari Hasan, Timbalan Ketua Pengarah (Dasar); Encik Zulfa Hamzah, Timbalan Ketua Pengarah (Operasi); Tuan Haji Razali Che Mat, Pengarah Jabatan Dasar dan Penyelidikan; Puan Fauzilahyatun Mustafa, Pengarah Jabatan Penerbitan; Tuan Haji Mohd Salahuddin Dato’ Paduka Mohamed, Pengarah Jabatan Pengembangan Bahasa dan Sastera; Encik Sharrul Rizal Hashim, Ketua Bahagian Komunikasi Korporat; dan kumpulan pegawai DBP.


Buku Glosari Linguistik: Linguistik Korpus Sumber Rujukan Pengguna Korpus

BANGI – Dewan Bahasa dan Pustaka (DBP) terus memperkasakan penerbitannya menerusi penerbitan buku Glosari Linguistik: Linguistik Korpus. Buku yang sangat bermanfaat kepada ahli penyelidik dalam bidang korpus ini dipromosikan oleh Encik Mohd Fadzli Tajuid, Ketua Bahagian Peristilahan dan Leksikologi, DBP, selepas menyampaikan taklimat dalam Sesi Korpus DBP.

Promosi buku ini dilakukan bersempena dengan Simposium Penyelidikan Korpus Malaysia (SPKM) 2022 yang diadakan pada 29 September 2022 di Hotel Bangi-Resort. Simposium yang telah bermula pada 28 September 2022 itu menghimpunkan pelbagai sarjana linguistik korpus dari dalam dan luar negara. Perhimpunan ini ialah usaha sama antara DBP, Universiti Kebangsaan Malaysia (UKM) dan Malaysian Corpus Research Network, serta Gale Cangage.

Buku Glosari Linguistik: Linguistik Korpus diterbitkan secara dalam talian oleh DBP sebagai usaha untuk memaksimumkan penyebarluasannya. Menerusi matlamat ini, diharapkan semua sarjana linguistik berpeluang menjadikannya sebagai rujukan ketika melaksanakan kajian yang berasaskan korpus.

Sebanyak 259 istilah sumber dan 274 istilah sasaran terkandung dalam buku ini. Pembinaan istilah dalam glosari ini pula disahkan oleh Jawatankuasa Istilah (JKI) Linguistik: Linguistik Korpus yang terdiri daripada pakar dalam bidang linguistik korpus.

Antara pakar yang terlibat dalam penerbitan buku ini termasuklah Profesor Dato’ Dr. Imran Ho Abdullah (UKM), Profesor Madya Dr. Norliza Jamaluddin (Universiti Penyelidikan Sultan Idris), Dr. Azhar Jaludin (UKM) dan Dr. Noor Ida Ramli (Universiti Teknologi MARA). Oleh sebab itu, pengguna tidak perlu ragu-ragu akan ketepatan istilah yang terdapat dalam buku ini.

Peranan ketua editor bagi buku ini digalas oleh Encik Mohd Fadzli Tajuid, manakala peranan editor digalas oleh Puan Nor Azianti Abd Aziz dari bahagian yang sama. Perunding portal yang menempatkan buku ini pula terdiri daripada pakar dari DBP sendiri, iaitu Encik Sulaiman Kaiat, yang merupakan Ketua Bahagian Sistem Maklumat dan Encik Abu Bakar Buyong dari bahagian yang sama.

Bagi memudahkan pengguna yang kali pertama menggunakannya, buku ini dilengkapi dengan pedoman penggunaan. Pedoman ini meliputi aspek tertentu, seperti senarai istilah, nombor, garis miring dan sinonim. Sebagai usaha menyebarluaskan istilah dalam bahasa Melayu ini, pengguna boleh mendapatkan buku ini di http://linguistikkorpus.dbp.gov.my/. Pengguna tidak perlu memperuntukkan duit untuk membelinya kerana capaian terhadap buku ini diberikan secara percuma oleh DBP.


Pengerusi Lembaga Pengelola DBP Dikurniai Anugerah Tokoh Guru Suluh Budiman

Untuk mendapatkan maklumat terkini, ikuti kami melalui Telegram

Tanjung Malim – Pengerusi Lembaga Pengelola DBP, YB Senator Datuk Seri Profesor Dr. Awang Sariyan dikurniai Anugerah Tokoh Guru Suluh Budiman dalam majlis Sambutan Hari Guru oleh Universiti Pendidikan Sultan Idris (UPSI), di Kampus Sultan Azlan Shah, Tanjung Malim, hari ini yang disampaikan oleh Permaisuri Sultan Perak, Duli Yang Maha Mulia (DYMM) Tuanku Zara Salim, selaku Canselor UPSI.

Anugerah Tokoh Pendidikan Suluh Budiman dikurniakan kepada beliau sebagai tokoh pendidik yang berpengalaman mengajar di sekolah, selain di peringkat universiti sama ada di tanah air mahupun di luar negara.

YB Senator Datuk Seri Profesor Dr. Awang Sariyan pernah bertugas di Yayasan Anda Akademik sebagai guru Bahasa Melayu, selain di Universiti Putra Malaysia (UPM), Universiti Islam Antarabangsa Malaysia (UIAM), Universiti Malaya (UM), Universiti Kebangsaan Malaysia (UKM) dan Universiti Pendidikan Sultan Idris (UPSI).

Di UPSI, beliau pernah menjadi Profesor Madya di Fakulti Bahasa pada 24 tahun yang lalu dan kemudian menjadi Profesor Penyandang Kursi Za’ba (2019-2021). Manakala, di luar negara pula, beliau pernah menyandang jawatan sebagai Pensyarah Kanan Universiti  Brunei Darusssalam, Profesor Penyandang Kursi Pengajian Melayu Kerajaan di Beijing dan Profesor Tamu di Universiti  Goethe, Frankfurt, Jerman dan Universiti Sumatera Utara, Indonesia.

Sebagai penerima Anugerah Tokoh Pendidikan Suluh Budiman, YB Senator Datuk Seri Profesor Dr. Awang Sariyan turut berharap agar bidang pendidikan dapat dijadikan sebagai wadah pembina pemikir dan pendukung tamadun negara, selain sebagai asas kerjaya dan sumber rezeki.


Raja Perlis Raikan Ulang Tahun Keputeraan ke-80

Kuala Lumpur – Bersempena dengan Ulang Tahun Raja Perlis yang ke-80, Duli Yang Maha Mulia (DYMM) Tuanku Syed Sirajuddin Jamalullail dan Raja Perempuan Perlis DYMM Tuanku Tengku Fauziah Almarhum Tengku Abdul Rashid berkenan menerima sembah mengadap Timbalan Ketua Polis Negara, DIG Tan Sri Razarudin Husain dan isteri, Puan Sri Zainah Othman di Istana Perlis Kuala Lumpur, pada malam tadi.

Turut berangkat sama ialah Pemangku Raja Perlis, DYMM Tuanku Syed Faizuddin Putra Jamalullail dan Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil.

Selesai majlis mengadap, baginda Raja Perlis menitahkan ucapan  terima kasih kepada semua pihak dan individu yang mempersembahkan ucapan sembah tahniah bersempena dengan hari ulang tahun baginda yang ke-80
pada hari ini, iaitu 17hb Mei.

Baginda turut mendoakan agar negeri Perlis terus makmur, aman dan sentosa selamanya serta seluruh rakyat turut dikurniakan kebahagiaan dan kesejahteraan hidup.


Bengkel Penulisan Buku Bergambar Kanak-kanak Melahirkan Penulis Baharu di Wilayah Selatan

Johor Bahru – Bengkel Penulisan Buku Bergambar Kanak-kanak anjuran Dewan Bahasa dan Pustaka Wilayah Selatan (DBPWS) dengan kerjasama Perbadanan Perpustakaan Awam Johor (PPAJ) yang diadakan di PPAJ, berjaya memperkukuh kefahaman dan kemahiran menulis para peserta bengkel dalam aspek pemilihan perkataan dan ilustrasi yang bersesuaian untuk bacaan kanak-kanak berumur empat tahun hingga sembilan tahun.

Bengkel yang diadakan pada 15 dan 16 Mei 2023 ini dibimbing oleh Puan Norhayati Daud, pengarang dan penerbit buku kanak-kanak serta pengasas kad ASK (Inovasi Pembelajaran Bahasa). Dengan menggunakan kad ASK, peserta diajar kaedah mencari idea penulisan, pembinaan ayat dan jalan cerita yang mudah dan dekat dengan kanak-kanak.

Menurut Dr. Raja Zahilah Raja Mohd Radzi, Pensyarah Sains Komputer, Universiti Teknologi Malaysia (UTM) melahirkan rasa teruja kerana dapat menyiapkan manuskrip buku bergambar kanak-kanak dalam tempoh sehari berbengkel.

Sebagai penulis baharu, melalui penggunaan kad ASK saya dapat merangsang idea dan menulis buku cerita bergambar kanak-kanak dengan mudah.

Tambah beliau, sebelum mengikuti bengkel ini dia menghadapi sukar mencari idea dan membina ayat mudah untuk menghasilkan buku bergambar kanak-kanak. Pandangannya turut disokong oleh Puan Faizah Yusof yang juga dapat menghasilkan manuskrip buku bergambar kanak-kanak menggunakan kad ASK.

Saya juga berasa teruja kerana bengkel kali ini banyak memberikan ilmu baharu menghasilkan buku bergambar kanak-kanak. Selalunya, jika mahu menghasilkan manuskrip sangat sukar, namun kaedah yang diajarkan oleh Puan Norhayati, semua peserta dapat menghasilkan manuskrip dengan lebih mudah.

Sementara itu, bengkel penulisan tersebut kali ini pihak penganjur turut mengundang pengarang dan ilustrator buku kanak-kanak, Puan Zanariah Salam. Sebagai ilustrator buku kanak-kanak, Puan Zanariah menunjukkan kaedah mudah menyediakan ilustrasi untuk buku bergambar kanak-kanak dengan menggunakan teknik lukisan kolaj. Penyediaan ilustrasi menggunakan kaedah “gunting dan tampal“ dapat memberikan kaedah mudah menyediakan ilustrasi untuk buku bergambar kanak-kanak.

Menurut pelajar Praktikal Kolej Universiti Islam Johor Sultan Ibrahim (KUIJSI), Nurul Nazihah Rusli berasa teruja dapat menyediakan ilustrasi sendiri untuk manuskrip yang dihasilkan. Sebagai penulis baharu, kerisauannya menyediakan ilustrasi diselesaikan oleh pihak penganjur dengan menyediakan juga bengkel penyediaan ilustrasi mudah.

Kaedah penyediaan ilustrasi gunting dan tampal dapat memberikan idea baharu kepada pengarang buku kanak-kanak dalam menyediakan ilustrasi. Kebanyakan pengarang buku sukar mendapatkan ilustrator untuk manuskrip yang dihasilkan. Dengan kaedah ini, dapat menjimatkan kos pengarang buku kanak-kanak.

Menurutnya lagi, sungguhpun sedikit rumit, namun kepuasan yang diperoleh sungguh berbeza kerana dapat menyediakan sendiri ilustrasi yang diperlukan.

Bengkel ini berjaya mencapai objektif penganjuran dengan memberikan bimbingan dan panduan kepada peserta untuk menghasilkan manuskrip dan ilustrasi buku bergambar kanak-kanak yang bakal diterbitkan oleh PPAJ.

Bengkel tersebut disertai oleh 40 orang peserta yang terdiri daripada penulis sambilan, penulis tetap, pesara kerajaan, pensyarah UTM dan Universiti Teknologi Tun Hussein Onn, pensyarah dan pelajar Kolej Universiti Islam Johor Sultan Ibrahim (KUIJSI), staf DBPWS serta penggiat sastera sekitar Johor Bahru, Johor.

Bengkel berakhir dengan majlis penyampaian sijil kepada peserta yang disempurnakan oleh Pengarah PPAJ, YM Ungku Hajah Noorakmal Ungku Sulaiman, diiringi oleh Timbalan Pengarah (Sastera) DBPWS, Puan Azura Mohd Halid.


UMT: Ekosistem Pembelajaran Sepanjang Hayat

Untuk mendapatkan maklumat terkini, ikuti kami melalui Telegram

Era pendidikan global semakin berkembang pesat seiring dengan keperluan dan perkembangan tamadun dunia semasa. Secara kesinambungannya, era modenisasi ini sejajar dengan misi Malaysia MADANI yang memperlihatkan proses pendidikan di Malaysia terus berkembang secara fleksibel dan holistik di mana-mana sahaja dan pada setiap masa. Generasi Malaysia MADANI kini tidak mengenal status pendidikan dan latar belakang serta tidak lagi bergantung kepada Kementerian Pendidikan Malaysia (KPM) untuk mendapatkan pengiktirafan pendidikan melalui Sijil Pelajaran Malaysia (SPM) atau Sijil Tinggi Pelajaran Malaysia (STPM) semata-mata, tetapi sudah mampu berdikari untuk belajar sepanjang hayat mengikut kemampuan dan minat masing-masing.

Pembelajaran sepanjang hayat (PSH) sebegini membolehkan sesiapa sahaja, termasuk orang dewasa dan warga emas menimba ilmu dan meluaskan pengalaman seumur hidup mereka. PSH juga diyakini berimpak besar terhadap generasi MADANI kerana dapat menambah baik kehidupan mereka melalui peningkatan kemahiran, pembangunan kerjaya dalam sesuatu bidang yang sedang diceburi, mahupun kerjaya baru pada masa akan datang.

Terkini, Pelan Strategik Pengajian Tinggi Negara (PSPTN) melalui Teras ke-6, mensasarkan pembudayaan PSH individu melalui pemerolehan kemahiran baru, iaitu peningkatan kemahiran sedia ada dan pemerolehan faedah sosioekonomi. Oleh itu, kolaborasi pembudayaan PSH semakin digiatkan pelaksanaannya melalui pelbagai agensi bagi menjamin Malaysia MADANI menjadi seperti yang dihasratkan oleh Perdana Menteri, iaitu berupaya memartabatkan kegemilangan negara hingga ke persada dunia. Rentetannya, di bawah Kementerian Pendidikan Tinggi (KPT), Universiti Malaysia Terengganu (UMT) turut aktif dilibatkan dalam misi pembudayaan PSH negara.

Sehingga kini, UMT telah berjaya meraih beribu peserta melalui kursus PSH seperti yang dilaporkan melalui Direktori Pembelajaran Sepanjang Hayat, KPT. Menariknya, data profil peserta sepanjang hayat di UMT menunjukkan peningkatan yang ketara bagi semua kumpulan (berumur 15 tahun ke atas, peserta profesional, dan bakal peserta sepanjang hayat) dari tahun ke tahun. Oleh itu, jelaslah bahawa UMT memiliki dedikasi terhadap PSH dengan menjana potensi diri insan secara berterusan agar aspek kompetensi kendiri, termasuklah pengetahuan, kemahiran dan nilai yang dipelajari berupaya dimanfaatkan kembali untuk pemerkasaan komuniti setempat.

Konsep dan Bentuk Program Pembelajaran Sepanjang Hayat

UMT sentiasa memastikan aktiviti PSH yang dilaksanakannya adalah bertunjangkan kepada misi pendemokrasian pendidikan kebangsaan dan menepati rukun peradaban Malaysia MADANI dengan merangkumkan program pemerolehan pengetahuan, kemahiran dan kompetensi yang relevan di tempat kerja. Proses pendidikan berkenaan juga dipastikan berlaku secara berterusan dengan mewujudkan peluang kepada generasi muda dan dewasa untuk menyambung pembelajaran selepas tamat sistem persekolahan sebenar. Para peserta yang berminat bukan sahaja boleh mendaftar secara sepenuh masa tetapi juga secara sambilan. Realitinya, UMT bersedia membantu keseluruhan proses melengkapkan personalitali, sosial, dan pembangunan profesional sepanjang hayat individu demi keutuhan masyarakat MADANI yang progresif berteraskan ilmu pengetahuan.

Keseluruhannya, perancangan dan pelaksanaan pembelajaran PSH UMT secara sistematik berjaya melahirkan program yang holistik untuk peserta pada pelbagai peringkat umur sama ada secara formal, bukan formal mahupun tidak formal, antaranya:

Program PSH jangka pendek yang dijalankan adalah berkonsepkan pembelajaran amali, kursus praktikal dan teori berdasarkan pengkhususan bidang. Contohnya, latihan akademik, praktikal, lawatan sambil belajar, seminar dan bengkel untuk lepasan sekolah dan lulusan Institusi Pengajian Tinggi Awam (IPTA) atau Institusi Pengajian Tinggi Swasta (IPTS). Kursus jangka pendek UMT juga boleh diwujudkan secara berkredit atau tanpa kredit bagi pensijilan profesional secara separuh masa, peningkatan latihan dan perkhidmatan sedia ada kepada pekerja organisasi atau industri secara aktif. Sebagai contoh, UMT menawarkan kursus Micro-credential atau kursus yang dipecah kecil bagi mengiktiraf pemerolehan pengetahuan, kemahiran serta kecekapan peserta dalam bidang ilmu tertentu. Terkini, Micro-credential tersebut melibatkan penawaran tujuh kursus dengan 29 modul berkredit secara mikro kepada 700 peserta Akademi Bomba Wakaf Tapai, Terengganu. Kebiasaannya, kurikulum, lokasi dan jadual bagi kursus program jangka pendek sebegini ditetapkan berdasarkan kepada keperluan, permintaan dan kesesuaian majikan.

Pelbagai kursus PSH yang diprogramkan sama ada di peringkat Diploma, Diploma Lanjutan, Sarjana Muda, dan Sarjana yang bersesuaian dengan program sedia ada di fakulti UMT boleh dipertimbangkan pelaksanaannya oleh pihak UMT. Tempoh Pembelajarannya adalah berdasarkan sistem semester yang diiktiraf oleh pihak Agensi Kelayakan Malaysia atau Malaysian Qualifications Agency (MQA). Di samping itu, kemasukan peserta kursus berkenaan juga dibenarkan sekiranya memiliki kelayakan STPM/Diploma/Matrikulasi Marikulasi. UMT turut menerima pelajar melalui saluran kemasukan secara Accreditation of Prior Experiential Learning  (APEL) A di samping kemasukan secara konvensional melalui Unit Pusat Universiti (UPU).

Kesimpulannya, UMT menggerakkan variasi aktiviti pembelajaran sepanjang hayat selari dengan Wawasan Malaysia MADANI, Pelan Pembangunan Pendidikan Malaysia 2013-2025 dan Pelan Induk Pembudayaan Pembelajaran Sepanjang Hayat (PSH) kebangsaan. Justeru, pembangunan modal insan berminda kelas pertama telah dijadikan satu daripada teras utama ke arah mencapai matlamat yang dihasratkan. Pengembangan pendidikan PSH UMT sebagai budaya dan cara hidup sentiasa dimantapkan secara komprehensif bagi melahirkan modal insan yang berkualiti dan berminda kelas pertama melalui program pendidikan jarak jauh, dalam talian, pembelajaran di tempat kerja dan separuh masa. Aktiviti pembudayaan ini sangat penting dalam memberikan kesan secara langsung kepada output pembangunan modal insan negara selaras dengan keperluan ekonomi berasaskan pengetahuan dan inovasi negara sehingga ke peringkat global.


Bidang TVET Beri Manfaat terhadap Institusi Pendidikan

Phnom Penh, Cambodia – Melalui pendedahan kepada graduan pada peringkat institusi pengajian tinggi, akademi dan institusi TVET di negeri ini, adalah amat diharapkan agar inti pati strategi ini dapat diterapkan oleh semua pemegang taruh bagi membolehkan para pelajar menerima manfaat.

Demikian titah Pemangku Raja Perlis, Duli Yang Maha Mulia (DYMM) Tuanku Syed Faizuddin Putra Jamalullail selepas berkenan berangkat singgah bagi menyerahkan sumbangan zakat Majlis Agama Islam Dan Adat Istiadat Melayu Perlis (MAIPs) sebanyak RM1000 kepada Masjid Nurul Ehsan, Phnom Penh yang diterima oleh Timbalan Pengerusi Jawatankuasa Masjid berkenaan, Idris Saleh baru-baru ini.

Aspek pendidikan dan latihan merupakan asas kejayaan dalam usaha untuk memperkasakan modal insan serta merupakan faktor utama bagi menjana dan mengekalkan pertumbuhan ekonomi sesebuah negeri dan juga negara.

Hasrat untuk memperkukuh pendidikan dan memperkasa modal insan dengan memperluas peluang pendidikan, meningkatkan kualiti program latihan kemahiran dan meningkatkan jaringan kerjasama dengan industri disambut baik, khususnya bagi negeri Perlis.

Pembelajaran sepanjang hayat yang menjadi aspirasi untuk mendorong pembangunan pengetahuan dan kecekapan rakyat dapat dilihat melalui tiga bentuk pembelajaran iaitu secara formal, bukan formal dan tidak formal perlu diperkukuhkan lagi bagi membangunkan rakyat yang mampu mengenal pasti kelemahan diri dan berupaya mengubah serta memperbaiki nasib diri serta keluarga.

Keberangkatan Tuanku Pemangku Raja bersama-sama Raja Puan Muda Perlis Duli Yang Teramat Mulia (DYTM) Tuanku Hajah Lailatul Shahreen Akashah Khalil diiringi oleh Setiausaha Ketiga Pejabat Kedutaan Besar Malaysia di Phnom Penh, Mohd Syazwan Mohd Nasir.


OPR: Kestabilan Ekonomi Perlu Berasaskan Realiti Semasa

Untuk mendapatkan maklumat terkini, ikuti kami melalui Telegram

Jawatankuasa Dasar Monetari Bank Negara Malaysia (BNM) telah menaikkan kadar dasar semalaman (OPR) kepada tiga peratus pada Rabu, 3 Mei lalu. Dalam prinsip ekonomi makro, tindakan tersebut merupakan sesuatu yang wajar dilakukan bagi kebaikan dan kestabilan ekonomi, khususnya bagi kestabilan ekonomi makro jangka panjang. Kenaikan kadar OPR ini berfungsi bagi mengurangkan tekanan harga dan inflasi, iaitu bagi mengawal aliran wang dalam pasaran bagi mengekang inflasi. Kadar meminjam masyarakat akan menurun, sementara aliran wang dalam pasaran akan menurun dan kuasa beli juga akan menurun. Proses ini dilihat dalam prinsip ekonomi makro mampu membawa kesan positif terhadap ekonomi negara.

Dengan kadar OPR yang tinggi, kadar bayaran balik pinjaman akan meningkat. Situasi ini tidak memungkinkan sebarang pinjaman baharu anggota masyarakat kerana bakal berdepan dengan kadar tanggungan yang lebih tinggi. Pinjaman yang sedia ada akan menerima impak akibat kenaikan OPR, iaitu kadar bayaran balik pinjaman yang bertambah tinggi daripada sebelumnya. Pada prinsipnya, keadaan ini akan menggalakkan masyarakat untuk melakukan simpanan atau tabungan kerana kadar pulangan yang lebih tinggi.

Apabila masyarakat mempunyai simpanan yang lebih tinggi ( rentetan daripada pulangan yang lebih tinggi ditawarkan), maka aliran wang dalam masyarakat akan berkurangan. Hal ini dapat mengurangkan kadar inflasi. Inflasi merujuk aliran wang yang banyak mengejar barangan yang sedikit. Sebagai contoh, apabila aliran wang dalam masyarakat semakin kurang, maka kadar inflasi dapat dibendung. Prinsip umum ekonomi makro mendapati bahawa kestabilan akan berlaku apabila jumlah aliran wang dalam masyarakat selari dengan barangan yang dikeluarkan. Ekonomi makro akan berada dalam keadaan stabil, iaitu inflasi dapat dikawal, tabungan meningkat, pelaburan bertambah dan ekonomi pada umumnya akan berada dalam keadaan yang lebih baik.

Persoalan yang timbul dan perlu difikirkan sekarang ialah adakah prinsip asas ekonomi makro seperti yang dibincangkan di atas benar-benar mampu membawa kebaikan dan keadaan ekonomi yang lebih baik? Proses pembentukan ekonomi makro yang lebih baik seperti yang dinyatakan di atas boleh berlaku dengan beberapa andaian iaitu, kadar pengangguran yang rendah dan dalam keadaan kadar guna tenaga penuh. Adakah hal ini berlaku dalam negara kita sekarang? Berapa peratuskah kadar pengangguran yang sedang dialami sekarang? Bagaimanakah dengan kadar guna tenaga? Adakah kita berada dalam keadaan guna tenaga penuh? Semua ini mempunyai hubungan rapat dengan pendapatan agregat masyarakat.

Bagaimanakah boleh berlakunya peningkatan kadar tabungan jika pendapatan masyarakat kecil? Perbelanjaan asas anggota masyarakat kepada barangan keperluan adalah lebih penting daripada tabungan. Tabungan boleh berlaku sekiranya perbelanjaan keperluan asas sudah dipenuhi dan pendapatan agregat masyarakat berada dalam keadaan optimum. Tidak mungkin anggota masyarakat melakukan tabungan (walaupun dengan kadar pulangan yang tinggi) sekiranya keperluan asas seperti makanan, tempat tinggal dan pengangkutan tidak dipenuhi. Andaian ekonomi makro ini tidak tepat dalam semua keadaan. Proses dan aplikasi ekonomi makro yang cuba digerakkan mesti bersyarat dengan beberapa andaian asas yang tepat. Andaian itu sangat penting dan perlu diasaskan dengan tepat. Contoh mudah kesan daripada kenaikan OPR berlaku apabila kenaikan bayaran pinjaman perumahan dan bayaran bulanan kenderaan.

Dengan kenaikan kadar OPR yang baharu ini kepada tiga peratus, maka kadar bayaran bulanan pinjaman rumah dan kereta akan meningkat. Apakah kesannya kepada pengguna umum? Pendapatan boleh guna didapati akan menurun. Tempat tinggal dan kenderaan keperluan asas merupakan aspek yang tidak boleh dikesampingkan. Mahu tidak mahu, bayaran bulanan pinjaman perumahan dan kereta mesti diteruskan. Adakah sebahagian besar masyarakat boleh meningkatkan simpanan dalam keadaan ekonomi sekarang? Jawapan mudahnya sebahagian besar adalah tidak mungkin. Adakah prinsip ekonomi makro ini tepat dan membawa kebaikan kepada sebahagian besar masyarakat kita dalam keadaan ekonomi sekarang?

Sekarang masyarakat sedang melakukan penyesuaian akibat daripada pandemik COVID-19. Kedudukan pendapatan isi rumah dan perjalanan ekonomi masih lagi belum pulih dengan sempurna. Walaupun terdapat petanda bahawa akan berlakunya pertumbuhan ekonomi negara, tetapi hal tersebut diandaikan tidak berlaku secara menyeluruh kepada seluruh anggota masyarakat. Masih ramai yang hidup dalam kesusahan dan perlu sedikit masa lagi bagi memulihkan keadaan. Mungkin ada sektor tertentu yang menyumbang kepada peningkatan pertumbuhan ekonomi negara.

Petunjuk ekonomi makro ini tidak memberi makna yang benar-benar tepat kepada semua isi rumah. Hal ini disifatkan sama seperti konsep pertambahan pendapatan per kapita yang meningkat, iaitu tidak bermakna semua anggota masyarakat mengalami peningkatan pendapatan. Jumlah pendapatan negara dibahagikan dengan jumlah penduduk, maka dapatlah hasil pendapatan per kapita. Hal ini tidak benar-benar membayangkan pendapat sebenar rakyat secara keseluruhan. Perkiraan pendapatan per kapita ini sudah tidak lagi tepat digunakan bagi melihat kedudukan sebenar taraf hidup sesebuah negara. Dalam hal pengukuran tepat pendapatan per kapita, ukuran berasaskan keperluan asas lebih sesuai digunakan. Perbandingan yang sama juga boleh digunakan bagi menterjemahkan pertumbuhan ekonomi negara. Pertumbuhan ekonomi yang berlaku tidak boleh dijadikan asas bagi mengubah polisi ekonomi makro negara kerana pertumbuhan ekonomi itu mungkin dipacu oleh beberapa sektor tertentu, bukannya oleh kesemua sektor.

Secara umumnya negara sedang menyusun dan membina semula kedudukan ekonomi dan keselesaan hidup rakyat selepas era pandemik. Dasar ekonomi makro seperti kenaikan kadar OPR perlu dilihat dengan lebih teliti. Adakah hal ini akan membawa kebaikan kepada rakyat umum yang sesetengahnya masih dalam keadaan susah dan tersepit? Tidak dinafikan, penyusunan dan kestabilan ekonomi serta dasar baharu makro seperti kenaikan kadar OPR merupakan kaedah yang perlu dilakukan. Namun begitu, pada masa ini kaedah ini belum benar-benar sesuai dan perlukan sedikit masa lagi. Walaupun dikatakan sebagai polisi dan dasar Bank BNM, tetapi terdapat sebahagian rakyat yang tidak dapat menerimanya.

Pada masa yang sama, penentuan arah sokongan politik dan keputusan pengundi dalam pilihan raya juga melibatkan keputusan berasaskan persepsi pengundi. Dalam keadaan Pilihan Raya Negeri yang bakal berlangsung di enam buah negeri yang akan menjelang tidak lama lagi, adakah isu OPR ini akan mampu mempengaruhi dan akan memberikan kesan kepada keputusan pengundi? Kerajaan sekarang perlu bertindak dengan lebih tepat kerana tidak semua rakyat faham erti dan operasi ekonomi makro, lebih-lebih lagi melibatkan kepentingan ekonomi makro dan maksud kestabilan ekonomi jangka panjang. Perkara asas yang rakyat umum fikirkan sudah pasti melibatkan kepentingan “perut” masing-masing dan keperluan asas semasa yang belum lagi dipenuhi. Prinsip ekonomi makro, jangka panjang dan kestabilan ekonomi perlu berasaskan realiti semasa. Tidak semua prinsip ekonomi dapat dilakukan dengan tepat dalam semua masa dan keadaan. Penyesuaian dan realiti semasa perlu diambil kira bagi mendatangkan hasil yang lebih sesuai dan diterima umum bagi kesejahteraan masyarakat.

Prof. Madya Dr. Mohd. Noor Yazid, Felow Penyelidik Kanan,Institut Kajian Orang Asal Borneo, Universiti Malaysia Sabah,Kota Kinabalu.


800 Guru Diraikan dalam Program “Wacana Ilmu: Apresiasi Pendidikan”

Kepala Batas – Sebanyak 800 orang guru hadir bagi memeriahkan program “Wacana Ilmu: Apresiasi Pendidikan” peringkat Negeri Pulau Pinang di Bertam Resort Kepala Batas, Pulau Pinang, semalam.

Dalam program tersebut, sebanyak 32 orang termasuk pesara guru telah dipilih menerima pelbagai anugerah yang dianjurkan oleh Jabatan Pendidikan Negeri Pulau Pinang.

Menurut urus setia program tersebut iaitu Syariman Alias, terdapat guru yang dipilih untuk menerima  wang tunai berjumlah RM1000 yang merupakan tajaan dari beberapa buah bank bagi menghargai perkhidmatan mereka selama ini.

“Hanya dua orang guru sahaja menerima hadiah istimewa berupa wang tunai RM2500 dan sebuah motosikal bagi setiap seorang,”  tambah beliau.

Penerima Anugerah Tokoh Guru Negeri Pulau Pinang ialah, Loh Yat Cheng, 62 tahun, iaitu bekas Guru Besar Sekolah Jenis Kebangsaan Cina (SJKC) Union Timur Laut dan Tokoh Kepimpinan Pendidikan Negeri, Norhassim Mahat, 62 tahun yang merupakan Pegawai Pendidikan Daerah Seberang Perai Selatan.

Pihak penganjur menyampaikan ucapan penghargaan kepada pelbagai pihak, termasuk Yayasan Guru Malaysia Berhad (YGMB) dan Co-op Bank kerana memberikan kerjasama terhadap program yang dianjurkan.

Bagi meraikan golongan pendidik, sebanyak lima anugerah baharu diperkenalkan dan diberikan kepada guru yang banyak menyumbang kepada masyarakat,iaitu Anugerah Jasa Bakti Sanjung Budi (AJBSB).

Penerima AJBSB tersebut ialah Hanifah Abdul Majid dari Seberang Perai Tengah (SPT), Mustafa Sapee dari Seberang Perai Selatan (SPS), Jaapar Mastan dari Barat Daya (BD), Mat Kamil Sudin dari Seberang Perai Utara (SPU) dan Lim Thoon Leong dari Timur Laut (TL).

Kesemua anugerah tersebut disampaikan oleh Ketua Menteri Pulau Pinang, Yang Amat Berhormat (YAB) Tuan Chow Kon Yeow. Turut hadir dalam program tersebut ialah Pengarah Pendidikan Negeri Pulau Pinang, Abdul Rashid Abdul Samad; Ketua Pegawai Eksekutif YGMB, Datuk Wan Munadi Wan Mamat dan Ketua Penggerak Pelibatan Ibu Bapa, Komuniti dan Swasta (PIBKS) Negeri Pulau Pinang, Datuk Ahmad Darus.


Pemangku Raja Perlis dan Raja Puan Muda Perlis Berangkat ke Majlis Riang Ria Aidilfitri UniMAP

Untuk mendapatkan maklumat terkini, ikuti kami melalui Telegram

Arau – Pemangku Raja Perlis, DYMM Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil berkenan berangkat bagi memeriahkan lagi Majlis Riang Ria Raya Aidilfitri Universiti Malaysia Perlis (UniMAP) 2023 yang diadakan di Dewan Serbaguna UniMAP, Kampus Kubang Gajah, Arau, hari ini.

Keberangkatan tiba Baginda berdua disambut oleh Pengerusi Lembaga Pengarah Universiti, Raja Dato’ Azwane Raja Ariff, Naib Canselor, Prof Datuk Dr. Ir. Zaliman Sauli dan para pegawai utama universiti.

Majlis ini dihadiri hampir 5000 tetamu termasuk pelajar. Warga kerja tersebut diceriakan dengan pelbagai persembahan menarik. Antaranya, persembahan Cak Lempong yang dipersembahkan oleh pelajar dari Fakulti Kejuruteraan Teknologi Awam, persembahan tarian dan nyanyian lagu raya daripada pelajar, kakitangan UniMAP dan banyak lagi.

Dr. Zaliman dalam ucapan alu-aluannya berkongsi berita yang membanggakan apabila mahasiswa Diploma Kejuruteraan Mekatronik yang berasal dari Kampung Teluk Epa, Utan Aji, Perlis, iaitu Athachai Saiprawat a/l Kiang telah berjaya meraih pingat Gangsa dalam acara Kun Kru di Sukan SEA Kemboja 2023.

UniMAP turut mencipta nama di Pameran Reka Cipta dan Inovasi Antarabangsa (ITEX) ke-34 di Kuala Lumpur Convention Centre kerana telah berjaya meraih lapan pingat emas dan dua perak.

Lebih manis, UniMAP turut dianugerahkan “Henry Goh Award for Best Invention in Environmental Innovation” menerusi produk ePANECEA: Enhanced Alkaline Earth Silicate of Rice Husk Ask Origin for Free Fatty Acid Extraction from Waste Frying Oil, hasil penyelidikan sekumpulan penyelidik yang diketuai oleh Ts. Dr. Hoo Peng Yong yang turut meraih pingat emas pada Malam Budaya Cipta ITEX 2023 berkenaan.

Beliau juga bangga akan kejayaan sekumpulan pelajar UniMAP yang telah meraih 100 peratus pingat, iaitu enam pingat emas dan empat pingat perak di Pameran Inovasi Antarabangsa European Exhibition of Creativity and Innovation (EUROINVENT) 2023 di Lasi, Romania.

Malah, dua pelajar kita, Muhammad Amirul Aiman A. Ramlee dan Reshikesan a/L Ravi telah memenangi Anugerah Khas bagi produk inovasi bertajuk Green Lead-free Sn-Cu Transient Liquid Phase Die-bonds for Geopolymer Crumb Rubber .

Tuanku Pemangku Raja yang juga Canselor dan Tuanku Raja Puan Muda selaku Pro Canselor menzahirkan ucapan tahniah kepada seluruh warga universiti atas kejayaan mengharumkan nama universiti dan juga negeri Perlis serta berharap UniMAP akan terus melahirkan mahasiswa dan mahasiswi yang berkualiti, cemerlang dari aspek akademik, sekali gus mempunyai keperibadian yang tinggi.


Pemangku Raja Perlis dan Raja Puan Muda Perlis Berangkat ke Majlis Sambutan Hari Raya Aidilfitri PDRM, Perlis

Kangar – Pemangku Raja Perlis, DYMM Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil berkenan berangkat ke Majlis Sambutan Hari Raya Aidilfitri yang dianjurkan oleh Polis DiRaja Malaysia (PDRM), Kontinjen Perlis di Dewan Serbaguna Ibu Pejabat Polis Kontinjen (IPK) Perlis, Kangar, hari ini.

Keberangkatan tiba Baginda berdua yang diiringi oleh anakanda bongsu, YAM Syed Sirajuddin Areeb Putra Jamalullail disambut oleh Ketua Polis Perlis, YBhg. DCP Dato’ Surina Saad dan Timbalan Ketua Polis Perlis, YBrs. SAC Baderul Hisham Baharudin serta Pegawai-pegawai Kanan PDRM Kontinjen Perlis.

Sejurus berangkat tiba, Baginda berdua berkenan melawat gerai-gerai juadah makanan beraneka jenis yang disediakan di perkarangan IPK Perlis, di samping beramah mesra dan bersalaman dengan warga kerja PDRM Kontinjen Perlis.

Dato’ Surina dalam ucapan alu-aluannya berharap agar majlis tersebut akan dapat merapatkan lagi hubungan, bagi meningkatkan kerjasama sesama anggota untuk memantapkan pelaksanaan tugas dan tanggungjawab PDRM Perlis.

Di samping kita merayakan hari yang mulia ini, sama-samalah kita gunakan kesempatan ini untuk menjalinkan hubungan yang lebih akrab supaya matlamat majlis ini diadakan akan tercapai, bergembira menyambut kemenangan dan mengeratkan hubungan silaturahim sesama insan.

Tuanku Pemangku Raja Perlis menzahirkan agar Majlis Jamuan Raya di bulan yang mulia ini akan dapat merapatkan lagi hubungan sesama anggota dan bekerja dengan baik bagi memastikan negeri Perlis akan menjadi negeri yang selamat didiami, harmoni, sejahtera dan sentiasa progresif maju ke hadapan.